10 Khasiat Bijan Yang Anda Perlu Tahu

Bijan sering dijumpai di atas roti burger dan selalu ditabur atas hidangan seperti salad atau masakan Cina. Walaupun bersaiz kecil, sebenarnya bijan mangandungi banyak khasiat dan baik untuk diamalkan setiap hari. Jom kita kenali khasiat bijan untuk kesihatan.

1. Sumber Serat Yang Baik

Seperti yang kita tahu, diet kaya serat penting bagi sistem pencernaan yang sihat. Pengambilan serat secara konsisten juga dapat melawan penyakit seperti obesiti, penyakit jantung dan diabetes. 3 sudu bijan sudah cukup untuk membekalkan sehingga 12% serat yang diperlukan dalam sehari.

2. Mengawal Paras Kolesterol

Beberapa kajian juga mendapati pengambilan bijan secara kerap dapat mengurangkan paras kolesterol dalam badan. Bijan mengandungi sehingga 80% lemak tidak tepu yang menyihatkan dan baik bagi mencegah penyakit jantung. Di samping itu, bijan juga mengandungi lignan dan phystoterol yang turut membantu dalam mengurangkan paras kolesterol dalam darah.

Artikel Berkaitan: Punca Kolesterol Tinggi

3. Sumber Protein Tumbuhan yang Berkhasiat

Khasiat protein amat penting bagi kesihatan secara menyeluruh. Protein juga memainkan peranan penting dalam penghasilan hormon dan membekalkan tenaga untuk badan berfungsi dengan lebih baik. 3 sudu bijan mampu membekalkan sehingga 5 gram protein. ini membuatkan bijan sesuai untuk diamalkan bagi vegetarian untuk mendapatkan protein daripada sumber tumbuhan.

Bijan mengandungi pelbagai nutrien penting untuk kesihatan tulang seperti mangnesium, manganese dan zat besi. Namun, bijan juga mengandungi komponen seperti oxalate dan phytate iaitu antinutrien yang menghalang penyerapan mineral-mineral ini. Bagi memastikan penyerapan nutrien secara berkesan, biji bijan perlulah direndam, dipanggang atau digoreng tanpa minyak terlebih dahulu.

5. Kaya Vitamin B

Bijan juga merupakan sumber vitamin B yang baik khususnya vitamin B1, B3, dan vitamin B6. Pengambilan vitamin B melalui diet harian adalah penting bagi memastikan perkembangan sel dan metabolisma yang sihat.

6. Membantu dalam Penghasilan Darah

Bagi menghasilkan sel darah merah, badan memerlukan beberapa mineral penting seperti zat besi, kuprum dan vitamin B6. Menariknya, semua mineral ini ditemui dalam bijan.

7. Sumber Antioksida Yang Baik

Kajian mendapati pengambilan bijan dapat meningkatkan aktiviti antioksida dalam darah. Antioksida dalam bijan boleh ditemui dalam komponen lignan yang berfungsi dengan melawan kerosakan sel yang boleh mengakibatkan penyakit kronik. Bijan juga mengandungi satu lagi antioksida penting iaitu gamma-tocopherol yang bertindak khas dalam mencegah penyakit jantung.

8. Menguatkan Sistem Imuniti Badan

Beberapa nutrien penting bagi sistem imuniti badan dapat ditemui dalam bijan seperti zat besi, selenium, kuprum, zink, vitamin B6 dan vitamin E. 3 sudu bijan sudah cukup untuk membekalkan sehingga 20% keperluan mineral zink dalam sehari. Zink memainkan peranan dalam memastikan sel darah putih bertindak secara berkesan dalam menghapuskan mikrob yang menjadi punca penyakit.

9. Berpotensi dalam Mengurangkan Sakit Lutut Akibat Arthritis

Sakit sendi terutamanya sakit lutut biasanya berpunca daripada osteoarthritis. Antara faktor yang mendorong kepada arthritis ialah keradangan dan kerosakan yang berlaku di tulang rawang dan sendi. Dalam sebuah kajian, pengambilan 5 sudu bijan sehari beserta ubat selama 2 bulan mampu mengurangkan rasa sakit lutut sehingga 63%.

Kajian ini juga mendapati orang yang mengamalkan bijan menunjukkan kemajuan dalam ujian pergerakan berbanding kumpulan yang tidak diberi bijan. Para pengkaji berpendapat khasiat yang terdapat dalam bijan iaitu sesamin memberikan kesan baik sebagai antiradang dan antioksida dalam melindungi tulang rawan.

10. Baik Untuk Kesihatan Thyroid

Kelenjar thyroid mengandungi mineral selenium yang paling tinggi dalam organ badan. Mineral ini penting bagi penghasilan hormon thyroid. Bijan juga dapat membekalkan mineral selenium sehingga 18% daripada pengambilan harian. Tambahan pula, bijan juga merupakan sumber yang baik bagi mineral lain seperti zat besi, zink dan vitamin B6 yang turut membantu dalam menghasilkan hormon thyroid di samping mengekalkan kesihatan thyroid.

Dengan pelbagai manfaat kesihatan yang boleh didapati daripada bijan, dapatlah kita rumuskan bahawa bijan bukanlah sekadar bijirin yang digunakan untuk menaikkan rasa hidangan. Ia kaya dengan khasiat yang penting seperti lemak sihat, protein, vitamin B dan pelbagai mineral. Bagi mendapatkan kesihatan maksimum daripada bijan, anda boleh rendam atau goreng tanpa minyak terlebih dahulu.

Khasiat Makanan yang lain

Sumber :15 Health and Nutrition Benefits of Sesame Seeds – Healthline


Isu penggunaan ubat-ubat herba oleh pesakit buah pinggang – Mengapa kita perlu prihatin?

Encik Fendy terduduk setelah diberitahu oleh doktor bahawa beliau menghidap sakit buah pinggang tahap akhir. Tidak beliau sangka yang bengkak-bengkak kaki, sukar bernafas, rasa letih-letih badan dan hilang selera makan yang beliau alami beberapa bulan kebelakangan ini adalah gejala-gejala penyakit yang beliau amat takuti ini.

Doktor memberitahu bahawa fungsi buah pinggang beliau sudah rosak dan beliau perlu bergantung kepada mesin dialisis untuk menjalankan fungsinya. Beliau tekad untuk tidak putus asa mencari penawar kepada masalah ini. Encik Fendy mula melayari media sosial untuk mencari ubat yang berkesan untuk memulihkan penyakit buah pinggang beliau.

Alangkah gembiranya beliau apabila menemui banyak produk herba yang dijual di pasaran untuk pesakit buah pinggang. Kehadiran testimoni-testimoni pesakit-pesakit buah pinggang yang telah menggunakan produk tersebut dan berupaya sembuh kembali menambahkan lagi kepercayaan Encik Fendy untuk menggunakan ubat herba tersebut.

Situasi di atas adalah senario biasa yang dialami oleh pesakit-pesakit buah pinggang. Penggunaan ubat-ubat herba telah menjadi satu alternatif dan ikhtiar oleh pesakit-pesakit ini. Biarpun telah diberitahu oleh doktor bahawa fungsi buah pinggang tidak dapat dikembalikan, segelintir pesakit masih lagi mengharapkan kesembuhan dan keajaiban berlaku dan buah pinggang mereka akan dapat berfungsi semula.

Selain itu, rata-rata pesakit buah pinggang menggunakan ubat-ubat herba ini untuk mengembalikan tenaga dan kesihatan am mereka, dan ada yang menggunakan ubat-ubat herba ini untuk penyakit kronik yang lain, seperti kencing manis dan darah tinggi [1]. Walaubagaimanapun, apakah risiko menggunakan ubat-ubat herba seperti ini untuk pesakit buah pinggang?

Kandungan bahan aktif herba yang toksik kepada buah pinggang

Tidak dinafikan bahawa herba berpunca daripada sumber semulajadi. Namun begitu, perlu kita sedari bahawa kandungan aktif yang hadir dalam herba itu kadangkala mengandungi bahan atau sebatian yang toksik kepada buah pinggang.

Terdapat banyak herba yang telah diketahui mempunyai kesan toksik kepada buah pinggang, contohnya herba daripada spesis Aristolochia dan ubat herba Ma Huang yang mempunyai bahan aktif, iaitu Ephedrine dan biasa digunakan dalam perubatan Cina [2].

Kandungan potassium dan fosfat yang tinggi

Seperti yang telah kita ketahui, pesakit buah pinggang perlu mengelakkan diri daripada mengambil bahan-bahan yang mempunyai kandungan potassium dan fosfat yang tinggi.

Walaubagaimanapun, terdapat beberapa herba yang dilaporkan mengandungi kandungan potassium yang tinggi, seperi alfalfa (Medicago sativa) dan jus Noni (Morinda officinalis) [3] yang boleh mengaruhkan kelebihan paras potassium (hyperkalaemia) kepada pesakit buah pinggang.

Apa yang lebih membahayakan, banyak produk herba yang berada di pasaran langsung tidak memperincikan kandungan garam mineral seperti fosfat dan potassium ini pada label produk mereka dan ini boleh mendatangkan bahaya kepada pesakit buah pinggang.

Interaksi antara herba dan ubat

Satu lagi risiko yang boleh disebabkan oleh penggunaan ubat-ubat herba ini adalah disebabkan interaksi dengan ubat yang diberikan oleh doktor. Sebagai contoh, herba Gingko biloba yang biasa digunakan untuk melancarkan peredaran darah boleh bertindakbalas dengan ubat yang menghalang pembekuan darah seperti warfarin dan heparin.

Tindakbalas yang berlaku apabila ubat dan herba ini diambil bersama boleh menyebabkan masalah pendarahan yang berlebihan dan mendatangkan mudarat kepada pesakit.

Isu keselamatan produk-produk tidak berdaftar – pencemaran dan pemalsuan

Isu keselamatan ubat-ubat herba, terutamanya produk-produk yang tidak berdaftar juga mendatangkan risiko yang besar kepada pesakit buah pinggang. Kehadiran bahan-bahan tercemar, seperti racun serangga, logam berat dan bakteria banyak dilaporkan dalam produk-produk herba.

Logam-logam berat seperti merkuri dan arsenik boleh terdapat pada herba disebabkan tanah dan air yang tercemar. Kehadiran logam-logam berat ini sangat toksik, walaupun dalam dos yang kecil dan pengambilannya secara berterusan dalam jangka masa yang panjang boleh mengakibatkan penyakit buah pinggang [4].

Selain itu, masalah pemalsuan (adulterasi) yang selalu dikaitkan dengan produk-produk herba boleh mendatangkan mudarat yang besar kepada pesakit buah pinggang. Terdapat banyak laporan pemalsuan yang dikaitkan dengan produk-produk herba, terutamanya produk herba dari negara Asia di mana produk-produk ini sama ada ditukar dengan herba daripada sepsis yang berlainan atau ditambah dengan ubat preskripsi seperti ubat demam (paracetamol), ubat tahan sakit dan steroid untuk meningkatkan keberkesanannya [5].

Ini sangat membahayakan kerana dos yang diletakkan tidak diketahui dan dikhuatiri melebihi dos yang ditetapkan dan mendatangkan kesan serius kepada pesakit.

Isu keselamatan ubat-ubat herba pada pesakit buah pinggang perlu dipandang secara serius dalam masyarakat kita. Kegagalan buah pinggang menyebabkan perubahan kepada proses penyerapan, penyebaran, metabolisme dan penyingkiran ubat-ubat daripada badan yang memerlukan pengubahsuaian dos untuk mengelakkan ketoksikan pada badan.

Oleh kerana herba juga akan melalui proses penyingkiran daripada badan yang sama seperti ubat-ubat ini, risiko untuk mengalami paras ketoksikan adalah tinggi dalam pesakit buah pinggang. Penggunaan ubat yang banyak, terutamanya oleh pesakit dialisis dan transplan juga meningkatkan risiko interaksi antara ubat dan herba dan sukar dielakkan.

Penjaga kesihatan profesional seperti doktor, farmasis dan jururawat perlu sentiasa cakna mengenai isu ini dan selalu bertanya pesakit berkenaan penggunaan ubat-ubat herba ini. Kesedaran masyarakat mengenai bahaya dan risiko ubat-ubat herba ini perlu dipupuk, terutamanya berkaitan produk-produk herba yang diiklankan dan dijual di Internet dan tidak berdaftar dengan Kementerian Kesihatan.

Tidak dinafikan terdapat banyak herba yang mempunyai kesan yang baik kepada pesakit buah pinggang, namun lebih banyak kajian masih diperlukan untuk membuktikan keberkesanan dan keselamatannya untuk pesakit-pesakit buah pinggang.

[1]       N. Shamsuddin, M. Karuppannan, W.A. Hafiz Wan Md Adnan, M. Farooqui, S. Gnanasan, Pattern of complementary and alternative medicine (CAM) use among patients with chronic kidney disease, Complement. Ther. Clin. Pract. 37 (2019) 86–92.

[2]       C. Isnard Bagnis, G. Deray, A. Baumelou, M. Le Quintrec, J.L. Vanherweghem, Herbs and the kidney, Am. J. Kidney Dis. 44 (2017) 1–11.

[3]       B.A. Mueller, M.K. Scott, K.M. Sowinski, K.A. Prag, Noni juice (Morinda citrifolia): hidden potential for hyperkalemia?, Am. J. Kidney Dis. 35 (2000) 310–312.

[4]       O. Barbier, G. Jacquillet, M. Tauc, M. Cougnon, P. Poujeol, Effect of Heavy Metals on, and Handling by, the Kidney, Nephron Physiol. 99 (2005) p105–p110.

[5]       R.J. Ko, Adulterants in Asian patent medicines, N. Engl. J. Med. 339 (1998) 847.


10 Khasiat Ketumbar Yang Anda Perlu Tahu

Apakah khasiat ketumbar pada kesihatan? Artikel ini akan membincangkan khasiat ketumbar, kandungan nutrisi dan kompaun sihat dalam ketumbar.

Daun ketumbar merupakan sejenis herba yang dikenali ramai terutamnya di kalangan masyarakat Asia. Daun ketumbar atau nama saintifiknya Coriandrum sativum merupakan sejenis herba yang berasal dari keluarga Apiaceae.

Bahagian pokok ketumbar yang sering digunakan di dalam masakan ialah daun dan bijinya di mana ianya ditambah untuk meningkatkan lagi rasa masakan.

Tahukah anda bahawa daun ketumbar bukan sahaja boleh digunakan untuk tujuan menaikkan rasa masakan, malah ia juga mempunyai pelbagai kebaikan terhadap kesihatan. Oleh itu, artikel ini akan membincangkan dengan lebih lanjut akan kebaikan ketumbar terhadap kesihatan.

Kalori: 23kcalKarbohidrat: 3.5gProtein: 2.3gLemak: 0g

Kenyataan di atas menunjukkan kandungan makronutrisi yang terdapat dalam ketumbar. Setiap 100 g daun ketumbar dapat membekalkan sebanyak 23 kcal tenaga, 3.5 g karbohidrat, dan 2.3 g protein. Tiada sebarang kandungan lemak yang terdapat pada daun ini.

Kalsium: 96mgZat Besi: 3mgFosforus: 58mgKalium: 579mg

Kenyataan di atas pula menunjukkan kandungan mikronutrisi yang terdapat pada 100 g daun ketumbar. Terdapat sebanyak 96 mg kalsium, 3 mg zat besi, 58 mg fosforus dan 579 mg kalium pada setiap 100 g daun ketumbar.

Komponen Berkhasiat Daun Ketumbar

Disebalik pelbagai kebaikan yang ditawarkan oleh ketumbar, terdapat pelbagai komponen berkhasiat yang terdapat did alam tumbuhan ini. Pohon ketumbar mempunyai beberapa jenis flavonoid seperti quercetin, keampferol, rhamnectin dan apigenen di mana flavonoid ini dapat memcegah kerosakkan yang disebabkan oleh radikal bebas. Ianya juga mempunyai beberapa komponen antioksida dan bahan aktif seperti caffeic dan chlorogenic.

10 Khasiat Daun Ketumbar pada Kesihatan

Satu kajian telah dijalankan ke atas haiwan diabetik untuk mengkaji kesan ketumbar ke atas pengawalan gula di dalam darah. Kajian ini mendapatii bahawa pengambilan daun ketumbar ke dalam diet haiwan tersebut dapat mengelakkan kejadian hiperglisemia. Hal ini kerana ianya meningkatkan penghasilan insulin dan meningkatkan pengangkutan glukosa ke dalam sel.

Artikel Berkaitan: Simptom Kencing Manis dan Rawatan

Di dalam ketumbar, terdapat satu komponen yang bernama cineole yang mampu untuk merawat bengkak pada badan yang disebabkan oleh masalah ginjal. Hal ini kerana komponen di dalamnya membantu untuk menyingkirkan air yang berlebihan di dalam badan.

Kajian terhadap haiwan telah dijalankan untuk mengkaji kesan ekstrak ketumbar ke atas aktiviti diuretik haiwan. Kajian mendapati bahawa pengambilan ekstrak ketumbar meningkat jumlah pengeluaran air kencing haiwan. Oleh itu, ketumbar dilihat berpotensi dijadikan sebagai rawatan kepada tekanan darah tinggi.

4. Membantu sistem penghadaman

Antara khasiat lain ketumbar adalah dapat merangsang penghasilan jus dan enzim yang diperlukan oleh badan untuk proses penghadaman. Hal ini dapat menggalakkan proses penghadaman makanan dan proses peristalsis dan membantu mereka yang mempunyai masalah penghadaman.

Satu kajian terhadap haiwan telah dijalankan untuk mengkaji kesan pengambilan ekstrak ketumbar ke atas selera haiwan tersebut. Kajian mendapati bahawa kumpulan haiwan yang mengambil ekstrak ketumbar menunjukkan pengambilan tenaga yang lebih tinggi berbanding kumpulan haiwan yang tidak mengambil ekstrak ketumbar.

Antara salah satu punca kepada terjadinya cirit birit adalah disebabkan oleh jangkitan bakteria. Ketumbar dapat merawat masalah ini kerana terdapatnya komponen cinoele, borneol, limonene, alpha-pinene, dan beta phelandrene yang mempunyai sifat anti bakteria.

7. Merawat ulser mulut

Salah satu komponen di dalam ketumbar yang dapat merawat ulser mulut ialah citronelol. Citronelol adalah sejenis komponen yang terdapat minyak pati ketumbar yang bersifat antiseptik. Sifat antimikrob nya juga membantu dalam penyembuhan ulser mulut dis amping menyegarkan nafas.

8. Bersifat anti inflamasi

Satu kajian telah dijalankan untuk mengkaji komponen yang terdapat di dalam biji ketumbar. Kajian ini mendapati bahawa ekstak hexane dan metalonik biji ketumbar dapat menghalang perkembangan sel kanser kanser perut, prostat, kolon, payu dara, dan paru-paru.

9. Mengawal paras kolesterol

Kajian telah dijalankan ke atas haiwan untuk mengkaji kesan pengambilan biji ketumbar ke atas metabolisma lemak di kalangan haiwan yang diberi makan dengan diet tinggi lemak dan tambahan kolesterol.

Kajian mendapati bahawa pemberian biji ketumbar telah memberi kesan hipolipidemia (penurunan paras kolesterol). Biji ketumbar dilihat mampu menurunkan paras kolesterol tidak baik seperti LDL dan VLDL dan meningkatkan paras kolesterol baik, HDL.

Artikel Berkaitan: Punca Kolesterol Tinggi

Kajian telah dijalankan ke atas haiwan untuk mengkaji kesan pengambilan daun ketumbar k atas fungsi kognitif. Kajian ini mendapati bahawa terdapat peningkatan ingatan dikalangan haiwan yang masih muda dan yang sudah berusia.

Konklusinya, ketumbar mempunyai pelbagai kebaikan terhadap kesihatan selain digunakan di dalam masakan. Namun, kebanyakkan dari kajian-kajian yang dijalankan di atas dilakukan ke atas haiwan dan keberkesanannya masih belum dikaji ke atas manusia. Namun begitu, ianya memberi gambaran akan potensi pohon ketumbar untuk kegunaan yang bertujuan kesihatan.

Khasiat Tumbuh-tumbuhan yang lain

Bhat, S., Kaushal, P., Kaur, M., & Sharma, H. K. (2014). Coriander (Coriandrum sativum L.): Processing, nutritional and functional aspects. African Journal of plant science, 8(1), 25-33.Dhanapakiam, P., Joseph, J. M., Ramaswamy, V. K., Moorthi, M., & Kumar, A. S. (2008). The cholesterol lowering property of coriander seeds (Coriandrum sativum): mechanism of action. Journal of environmental biology, 29(1), 53–56.Mani, V., Parle, M., Ramasamy, K., & Abdul Majeed, A. B. (2011). Reversal of memory deficits by Coriandrum sativum leaves in mice. Journal of the science of food and agriculture, 91(1), 186–192. Nematy, M., Kamgar, M., Mohajeri, S. M., Tabatabaei Zadeh, S. A., Jomezadeh, M. R., Akbarieh Hasani, O., Kamali, N., Vojouhi, S., Baghban, S., Aghaei, A., Soukhtanloo, M., Hosseini, M., Gholamnezhad, Z., Rakhshandeh, H., Norouzy, A., Esmaily, H., Ghayour-Mobarhan, M., & Patterson, M. (2013). The effect of hydroalcoholic extract of Coriandrum sativum on rat appetite. Avicenna journal of phytomedicine, 3(1), 91–97.Rajeshwari, U., & Andallu, B. (2011). Medicinal benefits of coriander (Coriandrum sativum L). Spatula DD, 1(1), 51-58Zhang, C. R., Dissanayake, A. A., Kevseroğlu, K., & Nair, M. G. (2015). Evaluation of coriander spice as a functional food by using in vitro bioassays. Food chemistry, 167, 24–29.


10 Khasiat Bunga Kantan Yang Anda Perlu Tahun

Apakah khasiat bunga kantan pada kesihatan? Artikel ini akan membincangkan khasiat bunga kantan, kandungan nutrisi dan kompaun sihat di dalamnya.

Sebut sahaja bunga kantan, pasti semua orang mengenali akan tumbuhan ini. Bunga kantan atau nama saintifiknya Etlingera elatior merupakan sejenis tumbuhan yang berasal dari keluarga Zingiberaceae.

Di Malaysia, bunga kantan sering digunakan di dalam masakan seperti digunakan untuk pembuatan laksa dan digunakan secara tradisional untuk merawat beberapa penyakit.

Tahukah anda bahawa bunga kantan juga mempunyai pelbagai kelebihan terhadap kesihatan. Artikel ini akan membincangkan dengan lebih lanjut akan kebaikan bunga kantan.

Kalori: 40kcalKarbohidrat: 5.5gProtein: 1.6gLemak: 1.3g

Di atas menunjukkan kandungan makronutrisi yang terdapat pada setiap 100 g bunga kantan. Setiap 100 g bunga kantan terdapat 40 kcal tenaga, 5.5 g karbohidrat, 1.6 g protein dan 1.3 g lemak.

Kalosum: 54mgZat Besi: 3.4mgFosforus: 11mgKalium: 453mgNatrium: 11mg

Di atas ini pula menunjukkan kandungan mikronutrisi yang terdapat pada setiap 100 g bunga kantan. Terdapat sebanyak 54 mg kalsium, 3.4 mg zat besi, 11 mg fosforus, 453 mg kalium dan 11 mg natrium pada setiap 100 g bunga kantan.

Komponen Berkhasiat Bunga Kantan

Terdapat pelbagai komponen berkhasiat yang terdapat pada bunga kantan. Antaranya ialah fenol, flavonoid, glokosida, saponin, tannin, dan terpenoid. Pada bahagian daun, bunga, dan batang bunga kantan, terdapat kandungan fenolik dan flavonoid yang tinggi. Selain itu, kandungan kaempferol dan antosianin juga bersifat anti radang dan anti toksik.

10 Khasiat Bunga Kantan Kepada Kesihatan

Berikut merupakan antara kebaikan yang ditawarkan oleh bunga kantan terhadap kesihatan.

1. Bersifat anti tumor

Terdapat satu kajian telah dijalankan di Malaysia dengan tujuan untuk mengasingkan komponen yang bersifat anti tumor dan sitotoksin dari bunga kantan. Kajian ini menemukan bahawa ekxtrak CHCI dan MeOH dari bunga kantan mempunyai sifat anti tumor yang tinggi di mana ianya mempunyai kadar pencegahan yang tinggi.

2. Mengawal paras kolesterol

Bunga kantan mempunya kandungan serat yang tinggi. Kandungan serat di dalam bunga kantan yang dikeringkan boleh mencapai sehingga 17%. Di dalam pengawalan paras kolesterol, salah satu aspek yang perlu dititik beratkan adalah pengambilan serat di mana serat dapat membantu untuk menurunkan paras kolesterol tidak baik di dalam badan.

Artikel Berkaitan: Punca Kolesterol Tinggi dan Rawatan

3. Bersifat anti mikrob

Kajian telah menemui bahawa terdapat beberapa komponen bunga kantan seperti daun yang mempunyai sifat anti mikrob dan anti kulat. Hal ini kerana bunga kantan mempunyai kandungan flavonoid, dan fenolik yang tinggi. Komponen-komponen ini mampu untuk merosakkan sel membran mikroorganisma tersebut.

4. Bersifat anti oksida

Selain bersifat anti tumor dan anti oksida, Bungan kantan juga terbukti mempunyai sifat anti oksida di mana ianya berpotensi untuk mengurangkan radikal bebas di dalam badan dan mencegah kerosakkan sel. Hal ini sekali lagi kerana kandungan flavonoid dan fenolik di dalamnya.

5. Mengawal paras gula

Bagaimana bunga kantan dapat mengawal dan mencegah hiperglisemik? Bunga kantan dapat menghalang sejenis enzim lalu melambatkan penyerapan karbohidrat dan mengurangkan kadar penyerapan gula. Hal ini akan membantu untuk menurunkan paras gula di dalam darah.

Artikel Berkaitan: Punca Kencing Manis dan Rawatan

6. Mengurangkan paras asid urik

Satu kajian terhadap haiwan telah dijalankan dan ianya terbukti bahawa ekstrak bunga kantan dapat mencegah peningkatan asid urik di dalam darah. Ini kerana terdapatnya kandungan polifenol, flavonoid dan saponin yang tinggi di dalamnya yang mencegah kenaikkan paras asid urik.

Artikel Berkaitan: Punca Gout dan Rawatan

7. Baik untuk kesihatan kulit

Satu kajian telah dijalankan untuk mengkaji kesan ekstrak bunga kantan ke atas kesan pencerahan dan anti penuaan kulit. Kajian mendapati bahawa pemakaian losyen yang mengandungi esktrak bunga kantan menunjukkan pencerahan kulit yang signifikan dan mengurangkan kedutan pada kulit peserta.

8. Menghilangkan bau badan

Bagi ibu-ibu yang baru sahaja melahirkan, daun bunga kantan sering digunakan secara tradisional semasa mandi untuk menghilangkan bau badan. Kaedah ini tidak terhad kepada ibu-ibu yang melahirkan sahaja, kita juga boleh menggunakan bunga kantan untuk mengatasi masalah ini

9. Merawat sakit telinga

Tahukah anda bahawa bunga kantan dapat digunakan secara tradisional untuk merawat sakit telinga? Air rebusan bunga kantan boleh dititiskan ke dalam telinga selama beberapa kali untuk merawat masalah tersebut.

Selain itu, daun bunga kantan juga digunakan secara tradisional untuk merawat luka pada kulit badan. Caranya dengan meletakkan bunga kantan di kawasan-kawasan yang luka untuk merawat luka tersebut. Kandungan anti mikrobnya juga mampu untuk mencegah jangkitan pada kawasan luka.

Konklusinya, bunga kantan bukan sahaja boleh digunakan sebagai penambah rasa dan penyedap makanan, malah ianya terbukti mempunyai pelbagai kelebihan lain terhadap kesihatan tubuh badan. Oleh itu, marilah kita bersama-sama terus mengamalkan pengambilan ulam-ulaman tradisional untuk kesihatan tubuh badan.

Khasiat Makanan yang lain

Chan, E. W. C., Lim, Y. Y., Ling, S. K., Tan, S. P., Lim, K. K., & Khoo, M. G. (2009). Caffeoylquinic acids from leaves of Etlingera species (Zingiberaceae). LWT-Food Science and Technology, 42(5), 1026-1030.Choon, S. Y., Ding, P., Mohamed, M. T. M., & Shaari, K. (2016). Phenological growth stages of torch ginger (Etlingera elatior) inflorescence.Juwita, T., Puspitasari, I. M., & Levita, J. (2018). Torch ginger (Etlingera elatior): A review on its botanical aspects, phytoconstituents and pharmacological activities. Pakistan Journal of Biological Sciences, 21(4), 151-165.Mohamad, Habsah & Ali, Abdul & Lajis, Nh & Sukari, Mohd & Yap, Yh & Kikuzaki, H & Nakatani, N. (2005). Antitumour-Promoting and Cytotoxic Constituents of Etlingera Elatior. The Malaysian journal of medical sciences : MJMS. 12. 6-12.Nithitanakool, S., Teeranachaideekul, V., Ponpanich, L., Nopporn, N., Junhunkit, T., Wanasawas, P., & Chulasiri, M. (2014). In vitro and in vivo skin whitening and anti-aging potentials of hydroglycolic extract from inflorescence of Etlingera elatior. Journal of Asian Association of Schools of Pharmacy, 3, 314-325.Wijekoon, J. O. M., Karim, A. A., & Bhat, R. (2011). Evaluation of nutritional quality of torch ginger (Etlingera elatior Jack.) inflorescence. International Food Research Journal, 18(4), 1415.


10 Khasiat Vitamin C yang Anda Perlu Tahu

Apakah khasiat vitamin c pada kesihatan? Artikel ini akan membincangkan khasiat vitamin c dalam kesihatan badan yang anda perlu tahu

‘Produk ini mengandungi 11 jenis vitamin C yang penting untuk tubuh badan kita.’ ‘Ingin kulit kelihatan cerah dan anjal, mari dapatkan suntikan vitamin C kami’. Ini adalah antara contoh-contoh ayat promosi yang digunakan oleh syarikat pengeluaran bagi melariskan produk mereka.

Tahukah anda bahawa banyak produk yang mengandungi vitamin C yang telah mendaftar dengan Kementerian Kesihatan Malaysia. Pernahkah anda terfikir, mengapakah banyak syarikat pengeluaran ini menghasilkan produk yang berasaskan vitamin C? Apakah kelebihan yang terkandung dalam vitamin C ini?

Nama sebenar Vitamin c

Vitamin C atau dikenali sebagai asid askorbik-L merupakan vitamin yang larut dalam air dan sebatian yang mengandungi kesan antiskorbutik. Kesan antiskorbutik bermaksud vitamin C adalah vitamin yang membantu untuk pertumbuhan dan mengekalkan kekuatan tulang dan gigi, membantu memperbaiki tisu dan saluran darah, meningkatkan rintangan terhadap jangkitan.

Kebanyakan haiwan boleh menghasilkan sendiri vitamin C daripada glukos dan galaktos melalui asid uronik tetapi untuk manusia, vitamin C perlu diambil daripada pemakanan. Ini kerana, manusia tidak mempunyai enzim yang diperlukan untuk menghasilkan vitamin C.

Vitamin C boleh didapati daripada buah-buahan dan sayur-sayuran. Sebagai contoh, buah jambu batu, buah oren, buah betik dan buah tembikai susu. Untuk sayur-sayuran pula, sayur seperti brokoli dan taugeh merupakan sumber vitamin C yang terbaik. Vitamin C adalah vitamin yang berbeza kandungannya untuk setiap jenis buah-buahan dan sayur-sayuran.

Vitamin ini juga tidak stabil dan boleh teroksida dengan mudah. Kandungan vitamin C ini dipengaruhi oleh cuaca, cara penghantaran, jangka hayat, masa penyimpanan, cara masakan dan juga paras klorin dalam air. Selain daripada itu, proses memasak seperti proses memotong, proses memanas, terdedah kepada mineral seperti kuprum, zat besi dan keadaan beralkali akan memusnahkan vitamin C.

Berdasarkan pengambilan nutrisi yang dicadangkan oleh Kementerian Kesihatan Malaysia, dos yang disarankan dalam sehari untuk vitamin C adalah 90mg dan dos maksima yang dibenarkan dalam sehari adalah 1000mg. Banyak persoalan berkaitan dengan, perlukah kita mengambil vitamin C daripada makanan tambahan (supplement)?

Sebenarnya, kita tidak perlu mendapatkan vitamin C daripada makanan tambahan seandainya kita mengamalkan pengambilan buah-buahan dan sayur-sayuran dalam diet seharian. Sebagai contoh, separuh buah jambu batu telah membekalkan 228mg vitamin C. Ini bermakna separuh buah jambu batu telah berupaya untuk memenuhi dos yang disarankan.

Dalam artikel kali ini, kita akan mengupas satu per satu khasiat tersembunyi dalam vitamin C ini. Kita akan membincangkan apakah kandungan nutrisi dalam vitamin C, struktur kimia vitamin C dan khasiat vitamin C terhadap kesihatan tubuh badan. Kita juga akan menerokai sekiranya terdapat kesan negatif apabila vitamin C diambil melebihi dos yang disarankan.

Vitamin C adalah produk terhasil daripada oksidasi secara terus yang melibatkan glukos, galaktos dan mannos. Untuk menghasilkan vitamin C, enzim yang bertindak sebagai katalis yang sangat diperlukan. Vitamin C terdiri daripada karbon, hidrogen dan oksigen, mengandungi formula kimia C6H8O6 dan berat molekular sebanyak 176.14g untuk setiap mol. Rajah 1 merupakan struktur molekul bagi vitamin C.

Rajah 1: Struktur Molekul Bagi Vitamin C(Sumber: World of Molecules, 2017)

Kadar ketersediaan vitamin C bergantung kepada penyerapan daripada usus dan yang dikeluarkan oleh buah pinggang melalui proses perkumuhan. Vitamin C yang diperoleh daripada pemakanan ataupun makanan tambahan akan diserap oleh sel epitelium pada usus kecil melalui SVCT1 ataupun diserap oleh saluran darah dan masuk kepada sistem peredaran darah. Vitamin C akan diserap daripada dinding saluran darah pada buah pinggang dan masuk kepada kapsul Bowman melalui mekanisme penapisan. Vitamin C akan diserap semula melalui pembawa SVCT1 dalam tubul berbentuk proksimal.

Vitamin C merupakan faktor sampingan untuk menghasilkan kolagen, karnitin dan neurotransmitter. Vitamin C mempercepatkan proses tindak balas hidroksilasi untuk memastikan badan menghasilkan kolagen sebanyak satu per tiga daripada jumlah protein dalam badan. Kolagen penting untuk mengekalkan protein pada kulit, tulang, gigi, tulang rawan, tendon (urat yang menghubungkan otot kepada tulang), saluran darah, injap jantung, tulang belakang, kornea dan lensa mata.

Di samping itu, vitamin C merupakan antioksidan, bahan yang menghalang atau melambatkan kerosakan pada sel yang disebabkan oleh radikal bebas. Radikal bebas, molekul yang tidak stabil yang dihasilkan sebagai tindak balas sel terhadap tekanan persekitaran. Sekiranya radikal bebas ini tidak disingkirkan daripada badan, tekanan oksidatif akan berlaku dan membahayakn sel dan fungsi badan.

10 Khasiat Vitamin C pada Kesihatan

1. Berupaya Dalam Menghalang Demam

Vitamin C berupaya dalam menghalang demam daripada berlaku. Satu kajian menyatakan bahawa pengambilan 1g hingga 3g vitamin C dapat menghalang dan menyembuhkan demam. Kajian secara klinikal menunjukkan bahawa asid askorbik mengurangkan simptom lebih cepat apabila berlakunya jangkitan.

Satu kajian lain menunjukkan bahawa vitamin C berpotensi dalam merangsang sistem imunisasi dengan menyokong penghasilan sel-T apabila berlakunya jangkitan. Sel-sel ini akan melawan jangkitan dengan menghasilkan lebih banyak sitokin dan membantu sel B agar immunglobulin menjadi lebih banyak untuk mengawal kesan keradangan.

Tambahan pula, asid askorbik menghalang proses yang menyebabkan apoptosis sel-T iaitu sel-T diserang dan dibunuh. Oleh itu, sel-T akan dapat dihasilkan untuk melawan jangkitan. Mekanisme ini telah dibuktikan oleh satu kajian dimana vitamin C merangsang sistem imunisasi dan berjaya dalam melawan penyakit rhinitis.

2. Pembaikan dan Penyembuhan Tisu

Proses pembaikan dan penyembuhan tisu memerlukan penghasilan kolagen dan juga serat untuk memberikan kekuatan kepada tisu yang telah rosak. Kajian terhadap haiwan menunjukkan bahawa tisu yang telah rosak kembali tegang apabila diberikan vitamin C.

Disebabkan oleh kejayaan kajian ini, kajian berkaitan dengan peranan vitamin C dan membantu mengubati luka dan proses penyembuhan kerana vitamin C merangsang penghasilan kolagen. Kandungan vitamin C yang mencukupi dalam badan sangat penting untuk proses penyembuhan secara normal terutamanya bagi pesakit yang baru menjalani pembedahan.

Ini kerana, vitamin C diperlukan untuk menghasilkan kolagen pada bahagian luka atau bahagian yang terbakar selepas menjalani pembedahan. Oleh itu, kita disarankan untuk mengambil minimum 90mg untuk mempercepatkan proses menyembuhkan luka.

3. Membantu Penyerapan Zat Besi dengan Lebih Efisyen

Vitamin C turut membantu dalam menyerap zat besi dengan lebih efisyen daripada sumber zat besi bukan heme (sumber zat besi selain daripada haiwan). Vitamin C turut membantu dalam meningkatkan ketersediaan bio bagi zat besi iaitu penyerapan zat besi ke dalam saluran darah.

Peranan ini penting bagi melindungi daripada penyakit anemia yang berlaku disebabkan oleh ketidakcukupan zat besi. Namun demikian, vitamin C dikatakan mempunyai peranan sebagai prooksidan dalam sel dan menyebabkan pembentukan radikal hidrosil lantas mendorong terjadinya oksidasi lipid, DNA dan protein.

Akan tetapi, terdapat kajian yang mematahkan hujah ini kerana vitamin C tidak memberikan kesan prooksidan terhadap kerosakan pada DNA sama ada dengan kehadiran zat besi ataupun tidak.

4. Membantu dalam Meningkatkan Kesuburan

Vitamin C telah dijadikan sebagai salah satu alternatif dalam merawat jangkitan pada bahagian sistem pembiakan yang terjadi disebabkan oleh aktiviti seksual yang bebas. Bagi lelaki yang normal, kandungan plasma mani adalah antara 2.5 hingga 12mg/dL.

Kajian terhadap haiwan menunjukkan bahawa kandungan vitamin C yang rendah menyebabkan perubahan degeneratif pada testis, epididimis dan duktus deferens. Tambahan pula, ketidakcukupan vitamin C menyebabkan peningkatkan kerosakan oksidatif yang disebabkan oleh spesis oksigen reaktif. Kajian menunjukkan bahawa kira-kira 25 hingga 45% lelaki yang mandul mengandungi paras spesis oksigen reaktif yang tinggi.

Tekanan oksidatif menyebabkan penghasilan sperma yang sedikit. Oleh itu, pengambilan vitamin C dapat mengurangkan paras spesis oksigen reaktif dan meningkatkan kualiti sperma yang terhasil. Selain daripada membantu kesuburan lelaki, vitamin C turut membantu wanita yang tidak subur dengan meningkatkan paras progesteron.

Progesteron merupakan hormon yang membantu telur yang telah disenyawakan agar berjaya menempel pada dinding rahim. Ini akan memastikan kandungan ini selamat dan sihat.

5. Menghalang Penyakit Atherosklerosis

Terdapat juga beberapa sumber rujukan menyatakan bahawa vitamin C membantu dalam metabolisme lipid dan atherogenesis. Ini kerana satu kajian klinikal yang dijalankan pada tahun 1947 menunjukkan bahawa kekurangan vitamin C menyebabkan dislipidemia dan atherosklerosis.

Ini kerana vitamin C merupakan antioksidan yang melawan radikal bebas dan melindungi daripada proses oksidasi kolesterol-LDL. Vitamin C menghalang interaksi antara sel endothelial dan sel darah putih yang disebabkan oleh LDL yang telah teroksida.

Kajian ini disokong oleh satu kajian yang lain dimana pengambilan vitamin C dapat mengurangkan paras kolesterol dalam kalangan pesakit hiperkolesterolemia. Selain itu, vitamin C berupaya dalam mengurangkan paras trigliserida, LDL-kolesterol (kolesterol jahat) dan meningkatkan paras HDL-kolesterol (kolesterol baik). Paras lipid dalam darah turut berkurangan. Oleh itu, pengambilan vitamin C berpotensi dalam melindungi daripada penyakit kardiovaskular.

6. Melindungi Daripada Penyakit Kanser

Pada tahun 1949, satu kajian dijalankan untuk mengkaji kesan pengambilan vitamin C terhadap pesakit yang menghidap kanser. Hasil kajian tersebut menunjukkan bahawa vitamin C meningkatkan peratus ketahanan mereka. Ini kerana risiko penyakit kanser dapat dikawal melalui pemakanan.

Makanan yang tinggi dengan vitamin C dapat mengurangkan risiko pelbagai penyakit kanser. Selain daripada diet, pengambilan vitamin C melalui suntikan dapat menghalang penyakit kanser daripada menjadi lebih teruk. Ini kerana vitamin C meningkatkan sistem imunisasi, merangsang penghasilan kolagen, menghalang berlakunya proses metastasis iaitu pembahagian sel kanser dengan menghalang enzim yang terlibat dan melawan virus yang menyebabkan kanser.

Selain itu, vitamin C mempercepatkan proses penyembuhan pesakit kanser selepas pembedahan, meningkatkan tahap efisyen kemoterapi, mengurangkan kesan sampingan daripada kemoterapi, menghalang kerosakan radikal bebas dan meneutralkan karsinogen.

7. Menghalang Penyakit Kencing Manis

Vitamin C berpotensi dalam mengurangkan risiko penyakit kencing manis. Ini kerana penyakit kencing manis yang berlaku disebabkan oleh paras gula tinggi dalam darah (hiperglisemia). Hiperglisemia ini dirangsang oleh tekanan oksidatif.

Satu kajian dilakukan untuk mengetahui hubungan antara pengambilan buah dan sayur dengan paras vitamin C dalam plasma serta risiko penyakit kencing manis. Keputusan menunjukkan bahawa paras vitamin C dalam plasma tinggi mengurangkan risiko penyakit kencing manis.

Seterusnya, vitamin C turut mengurangkan tekanan oksidatif semasa berpuasa dan selepas makan. Vitamin C turut mengurangkan tekanan oksidatif dalam darah dan pada tisu dengan meningkatkan paras antioksidan dan mengurangkan paras lipid.

Artikel Berkaitan: Simptom Kencing Manis dan rawatan

8. Meningkatkan Sistem Imunisasi

Vitamin C mempengaruhi beberapa komponen dalam sistem imunisasi dengan meningkatkan jumlah dan kualiti sel darah putih. Vitamin C meningkatkan peranan kulit sebagai sistem pertahanan dan melindungi sel dalam sistem imunisasi serta bertindak sebagai antibodi.

Vitamin C bertindak balas dengan mikronutrient dengan menghalang kesan negatif disebabkan oleh radikal bebas dan meningkatkan fungsi sel imun. Vitamin C turut menghalang sistem imunisasi daripada terlalu aktif yang akan menyebabkan kerosakan tisu.

Selain itu, vitamin C mengandungi kesan antibakteria, merangsang sel pembunuh semulajadi dan mengawal penghasilan sitokin yang menyebabkan keradangan. Pengambilan vitamin C secara suntikan menghalang keradangan dan mengurangkan jumlah sel kanser.

Ini kerana vitamin C mengandungi kesan anti keradangan, mengurangkan jumlah protein reaktif-C dan meningkatkan komponen yang membentuk sistem imunisasi. Vitamin C yang bertindak sebagai antioksidan melindungi sel imun dalam melawan penghasilan spesis oksigen reaktif apabila berlakunya keradangan.

9. Melindungi daripada Kesan Toksik Logam Berat

Logam seperti besi, kuprum, kromium dan vanadium, merkuri, kadmium dan nikel melalui proses yang menyebabkan penghasilan spesis oksidatif reaktif. Sebagai contoh, ion superoksida, hidrogen peroksida dan radikal hidrosil.

Ini menyebabkan peroksida lipid, kerosakan DNA serta perubahan pada homeostasis kalsium dan sulfohidiril. Sebagai contoh, logam plumbum adalah berbahaya terhadap persekitaran.

Vitamin C mengurangkan paras logam plumbum dan menghalang penyebaran toksik terhadap hati, buah pinggang, otak dan testis. Selain daripada logam plumbum, vitamin C melindungi tubuh badan daripada arsenik dan kadmium.

10. Melindungi daripada Penyakit Neurodegeneratif

Schizophrenia adalah penyakit neurodegeneratif yang memberikan impak kepada morbiditi dan ekonomi. Penyakit ini disebabkan oleh beberapa faktor dan rawatan yang sedia ada tidak berkesan sepenuhnya.

Pesakit schizophrenia menghasilkan radikal bebas yang tinggi dan menyebabkan perubahan pada peroksida lipid dalam darah. Ini kerana peroksida lipid akan menyerang otak kerana tinggi kandungan asid lemak tidak tepu, katekolamin dan monoamin.

Namun demikian, satu kajian menyatakan bahawa pengambilan vitamin C, buah-buahan dan sayur-sayuran yang mencukupi berupaya dalam merawat schizophrenia. Vitamin C mengandungi kesan antioksidan melindungi kerosakan pada otak yang disebabkan oleh radikal bebas.

Akan tetapi, pesakit schizophrenia memerlukan pengambilan vitamin C yang lebih tinggi berbanding orang normal untuk meningkatkan paras vitamin C dalam darah.

Pelbagai kajian klinikal dan kajian terhadap haiwan dilakukan dalam mengkaji khasiat vitamin C terhadap kesihatan, perlindungan terhadap penyakit dan mortaliti. Pengambilan vitamin C amat penting dalam mengurangkan risiko morbiditi dan mortaliti.

Sebagai contoh, meningkatkan fungsi kardiovaskular, sistem imunisasi dan kesihatan neuron. Pengambilan vitamin C secara semula jadi daripada buah-buahan dan sayur-sayuran lebih disarankan berbanding vitamin C daripada makanan tambahan.

Walaupun vitamin C memberikan khasiat kepada tubuh badan, disarankan untuk mengikut dos yang ditetapkan. Ini kerana vitamin C yang berlebihan akan dirembes keluar oleh buah pinggang. Pengambilan vitamin C yang tinggi juga menyebabkan kesan sampingan seperti ketidakselesaan pada perut dan menyebabkan sembelit.

Akan tetapi kesan sampingan ini dapat diatasi dengan mengurangkan pengambilan vitamin C. Diharap agar artikel kali ini dapat menguraikan segala persoalan para pembaca berkaitan dengan vitamin C.

Australian Government. National Health and Medical Research Council. (2017). Vitamin C. Chambial S., Dwicedi, S., Shukla, K.K., John, P.J., & Sharma, P. (2013). Vitamin C in Disease Prevention and Cure: An Overview. India Journal Clinical    Biochemistry, 28(4), 314-328. World of Molecules. (2017). Vitamin C Molecule.


Protein: Definisi, Jenis, Fungsi dan Kepentingan

Apakah itu protein? Artikel ini akan membincangkan berkenaan fungsi protein, jenis-jenisnya dan kepentingan benda ini dalam sistem badan

Protein adalah makronutrien penting untuk badan kita. Ia terdiri daripada pelbagai asid amino yang dihubungkan dengan ikatan peptida.

Apabila kita memakan makanan berprotein, protein akan melalui proses pencernaan di bahagian perut dan usus kecil. Seterusnya, tripeptida, dipeptida dan asid amino (hasil daripada pencernaan protein) akan dibawa masuk ke saluran darah dari usus kecil, dan dihantar ke bahagian hati.

Hati adalah tempat pengawal aturan asid amino melibatkan aktiviti penghasilan protein baru dari asid amino yang tersedia dan juga pemecahan asid amino menjadi ammonia untuk tujuan penyingkiran keluar dari badan.

Asid amino membekalkan nitrogen, rangka hidrokarbon dan sulfur, dan ia tidak dapat digantikan oleh bahan nutrien lain (termasuk karbohidrat dan lipid) kerana nitrogen dan sulfur tidak mampu dihasilkan oleh badan kita. Terdapat 20 jenis asid amino yang dikenal pasti penting untuk pertumbuhan dan metabolisme manusia.

Ia terbahagi kepada dua kategori;

Asid amino penting (essential amino acids) dan Asid amino tak penting (non essential amino acids).

Asid amino penting merujuk kepada asid amino yang tidak dapat dihasilkan oleh badan kita dan perlu diambil melalui pemakanan.

Terdapat 9 jenis asid amino penting iaitu

Asid amino tak penting pula adalah asid amino yang boleh dihasilkan oleh badan kita dan tidak perlu diambil melalui pemakanan.

Antara jenis asid amino tak penting ialah

Terdapat dua jenis protein iaitu:

Protein dari sumber haiwan (seperti telur, daging, produk tenusu dan makanan laut) dan Protein dari sumber tumbuhan (seperti produk soya, jagung, kacang, sayur-sayuran dan bijirin).

Protein dari sumber haiwan dianggap sebagai protein yang lengkap kerana ia mengandungi semua jenis asid amino penting. Manakala, protein dari sumber tumbuhan dianggap sebagai protein yang tidak lengkap kerana mempunyai kekurangan satu atau dua asid amino penting.

Sehubungan itu, sekiranya seseorang individu berhasrat untuk mendapatkan protein dari sumber tumbuhan sahaja (sebagai contoh vegetarian), dia perlu mengambil pelbagai sayur-sayuran, kekacang, bijirin dan buah-buahan untuk memastikannya memperoleh semua asid amino penting.

Selain itu, protein dari sumber haiwan lebih mudah dicernakan (higher digestibility) berbanding protein dari sumber tumbuhan. Namun begitu, pengambilan protein dari sumber haiwan dikaitkan dengan isu kesihatan ekoran kandungan lemak tepu dalam protein tersebut.

Fungsi protein dalam badan dan sel

Bekalan asid amino diperolehi daripada pemakanan dan juga pemecahan protein dalam badan. Badan kita menggunakan asid amino berkenaan untuk menghasilkan protein yang baru, peptida dan bahan-bahan dengan berat molekul rendah (seperti glutation, nitrik oksida, dopamin, serotonin, RNA dan DNA) dengan kepelbagaian kepentingan fisiologi.

Protein merupakan komponen penting dalam pembentukan otot. Amalan pengambilan protein dalam kalangan atlet-atlet sukan adalah bertujuan untuk mendorong keseimbangan nitrogen positif dalam badan dan seterusnya memaksimumkan ketahanan dan kekuatan otot.

Selain itu, enzim juga adalah protein dan enzim berperanan dalam meningkatkan kadar tindak balas bagi pelbagai proses yang berlaku dalam badan kita, contohnya proses pencernaan, proses glukolisis, proses pemecahan toksin di hati dan proses replikasi DNA.

Terdapat beberapa protein yang terlibat dalam keimunan khusus (iaitu imunoglobulin) dan keimunan tidak khusus (contohnya, opsonin).

Di samping itu, protein juga menyumbang kepada reka bentuk dan struktur organ dan tisu. Sebagai contoh kolagen menyokong struktur tulang dan kulit.

Protein juga terlibat dalam penghasilan tenaga terutamanya ketika keadaan kekurangan bekalan glukosa. Glukosa dihasilkan daripada asid amino untuk membekalkan tenaga kepada sel- sel badan.

Pengambilan protein dalam kuantiti yang besar dalam jangka masa yang panjang akan memberikan kesan negatif kepada kesihatan kita. Pengambilan protein melebihi dari kadar maksimum yang selamat bagi pelbagai lingkungan umur akan membebankan dan mencabar kemampuan hati, usus dan buah pinggang untuk menyahtoksin ammonia dan perkara sebegini sepatutnya dielakkan.

Kesan negatif lain akibat pengambilan protein yang tinggi adalah termasuk ketidakselesaan usus, kerengsaan, cirit-birit, dehidrasi, loya, kecederaan hati dan buah pinggang, keletihan, pening kepala, sawan, peningkatan risiko penyakit kardiovaskular atau kemungkinan berlaku kematian.

Masalah kesihatan ekoran pengambilan protein yang tinggi akan menjadi bertambah buruk dengan kekurangan pengambilan karbohidrat kerana adanya pertambahan kerja pada hati dan buah pinggang (iaitu penghasilan glukosa daripada asid amino) selain menyingkirkan ammonia dan urea yang berlebihan.

Seperti mana pengambilan protein secara berlebihan, kekurangan pengambilan protein turut memberikan kesan yang tidak baik kepada kesihatan kita.

Pengambilan protein dalam kuantiti yang rendah dari yang disyorkan akan menyebabkan penyakit kwashiorkor (kaki membengkak, kerosakan rambut dan penyahpigmenan kulit), marasmus (kemerosotan otot, lemah dan penurunan berat badan), dan oedema (pembengkakan pada pelbagai bahagian tubuh seperti kaki, tangan dan perut).

Selain itu, kekurangan pengambilan protein akan mengakibatkan berlakunya kegagalan fungsi organ, pengecutan otot, sistem imun menjadi lemah dan juga menjejaskan kesihatan mental.

Hoffman, J. R., & Falvo, M. J. (2004). Protein–which is best?. Journal of sports science & medicine, 3(3), 118.Khan, A., Khan, S., & Jan, A. (2017). Health complication caused by protein deficiency. J. Food Sci. Nutr, 1, 645-647.Malcolm Watford, Guoyao Wu, Protein, Advances in Nutrition, Volume 9, Issue 5, September 2018, Pages 651–653, Protein Digestion, Absorption and Metabolism. (2020, August 14). Retrieved June 19, 2021, from Weijs, P. J., Cynober, L., DeLegge, M., Kreymann, G., Wernerman, J., & Wolfe, R. R. (2014). Proteins and amino acids are fundamental to optimal nutrition support in critically ill patients. Critical care, 18(6), 1-13.Wu, G. (2016). Dietary protein intake and human health. Food & function, 7(3), 1251-1265.


10 Makanan Yang Baik untuk Redakan Stres

Dalam menjaga kesihatan, amalan gaya hidup sihat amat penting. Kesihatan minda juga perlu dititikberatkan bagi mengelakkan kemurungan dan tekanan. Pemakanan yang kaya nutrisi sangat membantu dalam menjaga kesihatan badan serta minda. Mari kita kenali beberapa makanan yang baik untuk meredakan stres.

Karbohidrat yang kaya nutrien seperti keledek dapat mengurangkan hormon cortisol yang menyebabkan stres. Kajian mendapati wanita yang mengamalkan diet karbohidrat yang berkhasiat secara konsisten dapat menguruskan paras kortisol dengan baik. Di samping itu, kandungan vitamin C serta potassium dalam keledek juga membantu dalam mengawal tindak balas stres.

Kimchi padat dengan kebaikan probiotik yang kaya dengan vitamin, mineral serta antioksida. Kajian mendapati makanan yang ditapai adalah baik untuk meredakan stres dan rasa cemas. Makanan yang tinggi prebiotik seperti kimchi juga dapat memberi kesan yang baik kepada kesihatan mental kerana persekitaran usus yang sihat boleh mendorong kepada ‘mood’ yang baik.

Organ dalaman seperti hati, paru dan limpa merupakan sumber vitamin yang baik dalam menguruskan stres seperti vitamin B 12, B6, riboflavin dan folat. 85 gram hati lembu mampu mebekalkan sebanyak 50% vitamin B6 dan folate. ia juga sangat kaya dengan khasiat seperti riboflavin dan vitamin B 12. Vitamin B adalah khasiat yang penting bagi penghasilan dopamin dan serotonin yang berfungsi untuk membaiki ‘mood’.

Disebabkan khasiat yang cukup tinggi dalam sebiji telur, ia sering dipanggil sebagai multivitamin semulajadi. Ia juga baik untuk diamalkan bagi meredakan stres. Telur mengandungi khasiat yang baik bagi mencegah tekanan seperti vitamin, mineral, asid amino dan antioksida. Telur juga kaya dengan khasiat choline yang baik untuk kesihatan otak.

Diet yang kaya amino asid seperti taurine mempunyai khasiat yang bagus dalam mengawal ‘mood’. Ia  boleh didapati dari kerang-kerangan seperti kerang, kupang dan tiram. Seperti amino asid lain, taurine juga memainkan peranan dalam menghasilkan dopamin bagi meredakan stres. Taurine juga didapati memiliki potensi untuk bertindak sebagai antistres yang baik. Bukan itu sahaja, kerang-kerangan juga kaya dengan zat yang baik untuk membaiki ‘mood’ seperti vitamin B 12, zink, dan manganese.

Ikan yang kaya dengan nutrisi lemak sihat omega-3 dan vitamin D seperti ikan salmon, ikan sardin dan mackerel adalah sangat baik bagi mengurangkan stres dan meningkatkan ‘mood’ seseorang. Diet yang kaya dengan Omega-3 juga didapati dapat mengurangkan risiko kemurungan dan rasa cemas. DI samping itu, khasiat vitamin D yang terkandung dalam ikan juga memainkan peranan penting dalam kesihatan mental dan pengurusan stres.

Brokoli merupakan salah satu sayuran yang cukup popular kerana mengandungi pelbagai khasiat. Antara khasiatnya ialah vitamin C, folate dan mangnesium yang berperanan dalam mengurangkan simptom kemurungan. Pengamalan brokoli dalam diet didapati mampu mencegah penyakit jantung dan menstabilkan kesihatan minda dengan baik. Brokoli juga merupakan sumber yang baik bagi sulforaphane iaitu komponen aktif yang membantu menenangkan minda dengan memberi kesan antimurung. Dalam 184 gram brokoli, ia dapat membekalkan vitamin B6 sebanyak 20%. Ia merupakan jumlah yang cukup ideal bagi mengurangkan risiko ‘anxiety’ dan stres.

Kacang kuda cukup padat dengan vitamin dan mineral yang mampu mencegah stres seperti vitamin B, zat besi, magnesium dan manganese. Kacang kuda yang sesuai dimakan sebagai snek juga kaya dengan L-triptophan yang penting bagi menstabilkan ‘mood’. Para pengkaji juga berpendapat diet yang kaya dengan protein tumbuhan seperti kacang kuda mampu meningkatkan keupayaan mental serta menyihatkan minda.

Bunga chamomile telah digunakan sejak dahulu untuk meredakan stres secara tradisional. Penggunaan ekstrak dan teh chamomile didapati sangat berkesan bagi mengurangkan simptom kemurungan serta membantu seseorang mendapatkan tidur dengan lebih nyenyak. Kajian mendapati pengambilan teh chamomile secara konsisten dapat mengurangkan penghasilan kortisol yang menyebabkan simptom kemurungan.

Beri biru cukup terkenal sebagai sumber antioksida yang baik. Antioksidan yang dijumpai dalam beri biru juga berperanan sebagai antiradang dan melindungi kesihatan minda. Ia juga mempunyai potensi yang baik dalam mengurangkan keradangan berkaitan stres di samping melindungi kesihatan minda.

Terdapat pelbagai pilihan makanan berkhasiat yang baik untuk mengekalkan kesihatan minda. Makanan ini juga mudah didapati di pasaran. Jangan lupa juga untuk kekal aktif dan elakkan berseorangan jika mula rasa stres. Di samping mengamalkan makanan yang sihat, isilah masa lapang dengan hobi yang positif dan luangkanlah masa dengan orang tersayang.

Tips Pemakanan yang lain

18 Terrific Foods to Help Relieve Stress – Healthline


Kebaikan Minyak Pati Serai Menurut Kajian Sains & Cara Penggunaan

Penggunaan serai telah digunakan sejak dahulu lagi untuk menyerikan masakan serta untuk rawatan di rumah. Bau serai yang cukup wangi juga membuatkannya sesuai untuk dijadikan produk kosmetik dan kesihatan seperti minyak angin dan sabun. Produk serai dalam bentuk minyak pati atau ‘essential oil’ juga cukup popular di pasaran kerana aromanya yang cukup menenangkan. Jom kita kenali khasiat minyak pati serai menurut kajian.

Serai turun digunakan secara tradisional untuk merawat luka atau jangkitan kulit. Menurut Asian Pacific Journal of Tropical Medicine, penggunaan minyak pat serai didapati berkesan dalam melawan bakteria yang menyebabkan penyakit seperti jangkitan kulit, pneumonian dan jangkitan darah.

2. Memiliki Komponen Antifungus

Berdasarkan artikel yang diterbitkan oleh Phytotherapy Research, minyak pati serai mampu menghapuskan pembiakan 4 jenis kulat. Salah satu daripadanya menyebabkan penyakit kulit seperti kurap dan kaki makan air (Athlete’s Foot).

Keradangan yang kronik boleh menyebabkan pelbagai komplikasi kesihatan seperti arthritis, sakit jantung dan kanser. Serai mengandungi komponen antiradang yang aktif iaitu citral bagi melawan keradangan dalam badan. Sebuah kajian yang dijalankan mendapati penggunaan minyak pati serai menunjukkan kesan antiradang yang baik dalam merawat edema atau bengkak air. Namun, kajian ini hanya dijalankan pada haiwan. Kajian lanjut perlu dijalankan bagi mengesahkan keberkesanannya pada manusia.

4. Kaya dengan Antioksida

Antioksida amat penting bagi memastikan badan dapat melawan radikal bebas. Berdasarkan kajian, kemampuan antioksida serai yang tinggi dapat dilihat dengan penggunaan ubat kumur serai. Ia didapati mempunyai potensi yang tinggi untuk disertakan dalam prosedur pergigian tanpa pembedahan serta bagi merawat penyakit gusi.

5. Mempunyai Potensi Dalam Meredakan Ulser Perut atau Loya

Secara tradisonalnya, serai juga digunakan bagi merawat kembung perut atau ulser perut. Serai yang memiliki bau yang menenangkan juga sering dijadikan ramuan dalam teh herba dan supplemen untuk meredakan rasa mual. Kajian yang dijalankan pada tikus turut membuktikan kebolehan minyak pati serai dalam mencegah ulser perut.Komponen antiradang iaitu citral dalam serai juga dikenalpasti mampu melegakan keradangan. Berdasarkan kajian oleh Journal of Pharmaceutical Sciences and Research pada 2017 mendapati penggunaan minyak pati serai mampu mengurangkan kesaitan yang dialami oleh pesakit rheumatoid arthritis. Secara purata, pesakit mendapati rasa sakit berkurang daripada 80% ke 50% dalam masa 30 hari.

6. Mampu Meredakan Stres dan Rasa Cemas

Umum sudah mengetahui kelebihan minyak pati serai sebagai aromaterapi. Beberapa kajian juga telah membuktikan keberkesanannya dalam merawat stres dan rasa cemas lebih-lebih lagi apabila digabungkan dengan terapi urutan.

7. Melegakan Migrain dan Sakit Kepala

Orang asli Australia juga biasa menggunakan serai sebagai ramuan bagi merawat migrain dan sakit kepala. Pengkaji mendapati komponen dalam serai yang dipanggil eugenol memiliki kebolehan yang sama seperti aspirin dalam merawat sakit kepala. Eugenol juga didakwa dapat mencegah gumpalan sel darah putih serta merangsang penghasilan hormon serotonin. Hormon serotonin adalah penting bagi menstabilkan ‘mood’, selera makan, dan membantu untuk tidur.

Cara Penggunaan Minyak Pati Serai

Kini, minyak pati sangat mudah untuk didapati di pasaran. Penggunaannya juga sangat mudah. Namun minyak pati tidak boleh disapukan terus kepada kulit.

Untuk menggunakannya, titiskan 12 titis minyak pati serai dan 1 sudu minyak ‘carrier oil’. Carrier oil yang sudah bercampur dengan minyak pati akan bertindak dengan ‘memindahkan’ minyak pati ke permukaan kulit dengan berkesan.

Contoh ‘carrier oil’ yang sering digunakan ialah minyak kelapa atau minyak jojoba. Selain disapu ke kulit, anda juga boleh gunakannya dengan cara berikut :

Campurkan ke dalam tab mandian hangatBau minyak pati daripada botol atau titiskan di atas kapas atau sapu tanganSapukan campuran minyak pati untuk meredakan sakit kepala.

Adakah Minyak Pati Sesuai Untuk Kulit? Cubalah Ujian ‘Patch Test’ Pada Kulit!

Sesetengah orang yang memiliki kulit sensitif mungkin tidak sesuai untuk gunakan minyak pati. Bagi memastikan minyak pati tersebut sesuai dan tidak menyebabkan alergi pada kulit, anda boleh jalankan ‘Patch Test’

Cara-caranya adalah seperti berikut :

Basuh tangan sampai ke siku menggunakan sabun lembut, kemudian keringkan tangan.Letakkan beberapa titis campuran minyak pati pada satu tempat bawah siku yang sudah dibersihkan.Tutup bahagian tersebut dengan pembalut luka dan biarkan selama 24 jam.

Periksa semula kulit selepas 24 jam. Jika anda dapati tiada ruam, melecet atau rasa sakit, ertinya minyak pati tersebut sesuai dengan kulit dan selamat untuk digunakan.

Pastikan anda membeli minyak pati daripada pengeluar yang menjual minyak pati asli. Minyak pati serai juga hanya boleh digunakan secara luaran dan tidak sesuai untuk diminum. Sebaliknya, anda boleh sediakan air rebusan serai untuk rawatan di rumah seperti sakit perut atau membuang angin.

Penggunaan minyak pati serai juga hanya boleh diamalkan sebagai rawatan sampingan sahaja. Anda boleh mendapatkan saranan doktor bagi memastikan penggunaan minyak pati serai adalah sesuai dengan tahap kesihatan anda. Selamat mencuba!

Why Using Lemongrass Essential Oil Benefits You – Healthline


10 Khasiat Peria Katak Yang Anda Perlu Tahu

Apakah khasiat peria katak kepada kesihatan? Artikel ini membincangkan beberapa khasiat peria katak, kandungan nutrisi dan kompaun sihat di dalamnya

Pokok menjalar yang diberi nama Momordica Charantia atau lebih dikenali sebagai peria katak turut dikenali dengan nama seperti bitter melon bitter gourd, balsam apple dan juga peria laut. Peria katak sangat terkenal dengan penyakit kencing manis atau diabetes mellitus.

Namun terdapat juga yang menjadikan peria katak sebagai makanan harian mereka. Peria katak boleh di makan seperti ulam, rebus, kukus, goreng celup tepung, jeruk mahupun diletakkan di dalam masakan. Peria katak terkenal dengan rasanya yang pahit. Oleh itu, ramai yang tidak menggemari peria katak ini.

Namun tahukah anda terdapat banyak kebaikan peria katak terhadap kesihatan sehingga digelar ‘Superfood’.

Peria katak sangat kaya dengan nutrisi seperti kalsium, zat besi, kalium, dan juga vitamin C.

Kalori: 16kcalKarbohidrat: 2.9gProtein: 0.8gLemak: 0.1gKalsium: 56mgZat Besi: 6.1mgFosforus: 10mgKalium: 116mgVitamin C: 53mg

Ini adalah kadnungan bagi 100g Peria Katak.

Kandungan Berkhasiat dalam Peria Katak

1. Polyphenols dan Flavanoid

Polypehols dan flavonoid ini merupakan kandungan yang bertanggungjawab memberikan sifat antioksidan selain kandungan vitamin C. Kandungan polyphenols ialah sebanyak 257.06mg namun akan meningkat ketika peria katak ini mencapai usia matang.

Rasa pahit peria katak adalah berpunca daripada kandungan saponin ini. Saponin ini juga mempunyai kesan seperti mampu mengurangkan bacaan gula di dalam darah serta mampu membaik pulih kerintangan insulin.

Terpenoids atau juga dalam bahasa kimia dikenali sebagai isoprenoids. Terpenoids juga mempunyai fungsi sebagai pemberi rasa pahit pada peria katak ini. Kajian mengatakan tumbuhan yang mempunyai terpenoids mempunyai sifat anti-kanser dan juga anti-kulat.

10 Khasiat Peria Katak Pada Kesihatan

1. Mampu mengawal bacaan gula di dalam darah

Kandungan saponin dan terpenoids mampu menggurangkan bacaan gula dalam darah pesakit kencing manis. Saponin dan terpenoids boleh membantu pergerakan gula dalam darah ke sel bagi proses penjanaan tenaga.

Selain itu, saponin dan terpenoids juga mampu membantu penyimpanan dan pemprosesan gula di dalam hati dan otot. Kajian terhadap pesakit kencing manis, mampu mengurangkan bacaan gula dalam darah dan bacaan HbA1c.

Peria katak juga membantu penghasilan insulin, dimana insulin yang bertanggungjawab menukarkan gula kepada tenaga seteusnya dapat seimbangkan bacaan gula dalam darah.

Artikel Berkaitan: Punca Kencing Manis dan Rawatan

2. Rendah indeks glisemik

Indeks glisemik merupakan bacaan dari 1-100. Di mana bacaan ini digunakan sebagai aras untuk mengetahui kadar cepat atau lambat makanan tersebut untuk menaikkan gula di dalam darah.

Terdapat makanan yang menyebabkan gula naik terlalu cepat di dalam darah, iaitu makanan indeks glisemik tinggi. Terdapat 3 kategori indeks glisemik iaitu rendah (1-55), sederhana (56-70), dan tinggi indeks glisemik melebihi nilai 70. Bagi peria katak ini ialah indeks glisemik rendah iaitu bawah nilai 55.

Oleh kerana itu, peria katak sering dikatakan sesuai diambil oleh pesakit kencing manis disebabkan mempunyai indeks glisemik yang rendah. Dimana, pesakit kencing manis disyorkan mengambil makanan yang rendah indeks glisemik.

3. Mempunyai kesan kepada kolesterol jahat

Pengumpulan kolesterol boleh menyebabkan pengumpulan plak pada salur darah yang akan menyebabkan jantung bekerja lebih keras untuk pam darah. Hal ini akan menyebabkan jantung berisiko mendapat sakit jantung serta berisiko mendapat strok sekiranya keadaan lebih teruk.

Kajian mendapati, ekstrak peria katak mempunyai kesan penurunan kolesterol jahat iaitu LDL kolesterol serta trigliserida. Kajian lain mendapati ektrak peria katak mampu mengurangkan kolesterol berbanding plasebo. Semakin tinggi ektrak peria katak, semakin tinggi penurunan kolesterol.

Namun, kajian terhadap manusia diperlukan dengan lebih meluas kerana kajian sangat terhad kepada haiwan sahaja.

Artikel Berkaitan: Punca Kolesterol Tinggi dan Rawatan

4. Mempunyai sifat anti-kanser.

Kajian mendapati peria katak mempunyai sifat anti- kanser. Dalam satu kajian tabung uji dilakukan terhadap ekstrak peria mampu membunuh kanser sel perut, colon, paru-paru dan nasopharynx.

Kajian lain juga mendapati peria katak boleh membantutkan pertumbuhan sel kanser dan pembiakan sel kanser payudara serta membantu mematikan sel kanser.

Namun begitu, kajian ini hanyalah dilakukan menggunakan ekstrak peria katak yang sangat tinggi terhadap sel individu di dalam makmal. Malah, kajian ini memerlukan kajian yang lebih menyeluruh dan terhadap manusia.

Peria katak mempunyai sifat anti-keradangan. Anti keradangan mampu menggurangkan radang pada tubuh badan. Peria katak mempunyai polyphenols yang memberi sifat anti-keradangan. Satu kajian mendapati kesakitan terhadap osteoarthritis berkurangan setelah mengambil 3 kapsul yang berdos 500mg peria katak setiap satu kapsul.

Kajian ini juga menunjukkan keputusan positif terhadap kecederaan lutut berbanding plasebo setelah dilakukan selama 3 bulan.

6. Kaya dengan antioksidan

Peria kata juga dikatakan mempunyai sifat antioksidan. Hal ini kerana peria katak sangat kaya dengan vitamin C, vitamin A,E dan B. Ianya juga kaya dengan flavonoid, pehnolics dan carotenlids. Ketinggian antikosidan sejajar dengan rasa pahit disebabkan terdapat kandungan flavonoid, terpenes, isoflavones dan glucosinolate.

Disebabkan peria katak tinggi denga fitokimia, rasa pahit tersebut menyebabkan peria katak mempunyai tinggi sifat anti-oksida.

7. Kaya dengan sumber serat

Peria katak adalah sumber serat bagi manusia. Serat berfungsi mengawal paras gula dalam darah serta memberi rasa kenyang yang lebih lama dan disarankan mengambil serat bersama karbohidrat dan protein agar mendapat kesan yang efektif. Saranan pengambilan serat ialah 25-30g sehari.

Malah, 1 genggam peria katak mempunyai 1.1g serat. Serat juga mempunyai kelebihan dengan membantu penghadaman agar lebih lawas.

8. Menggurangkan simptom asma

Asma dan juga chronic obstructive pulmonary disease (COPD) adalah disebabkan oleh laluan udara yang sempit dan menyebabkan kesukaran bernafas. Untuk menggurangkan simptom ini, bronchodilator akan digunakan atau lebih dikenali sebagai inhaler.

Fungsinya ialah untuk membuka ruang laluan udara dengan memberi kesan ‘relax’ kepada otot. Namun, satu kajian ke atas peria katak mendapati ianya mampu memberikan kesan ‘relax’ kepada otot. Dan seterusnya menggurangkan simptom asma.

9. Mampu mengurangkan berat badan

Peria katak dikatakan mampu memberikan khasiat seperti pengurangan berat badan dan pemendapan lemak. Pemendapan lemak selalunya berlaku pada pelvis, pinggul dan peha bagi perempuan dan perut bagi lelaki. Masalah selulit juga merupakan pemendapan lemak pada tubuh badan.

Kajian pada tikus mendapati diet 0.75% peria katak mampu mengurangkan berat badan dan penurunan lemak visera. Kajian lain juga mengatakan peria katak diambil 2ml sehari mampu mengurangkan lemak viscera dan menurunkan hormon leptin.

Bagi orang yang mengalami obesiti, kerintangan leptin sering berlaku dan pengurangan leptin perlu bagi menurangkan berat badan. Jadi dengan pengurangan hormon leptin ini mampu membantu mengurangkan berat badan. Namun harus diingatkan bagi yang tiada masalah obesiti mekanisma leptin amat berbeza.

Peria katak telah digunakan di negara Afrika sebagai perubatan tradisional sebagai ubat untuk malaria. Kajian dilakukan pada tikus diberikan 50mg, 100mg dan 200mg berat badan tikus. Namun, dos yang tertinggi iaitu 200mg setiap berat badan yang memberikan kesan positif terhadap malaria.

Namun, kajian ini hanya dilakukan kepada tikus dan belum ada kajian yang meluas tentang dos yang tepat kepada manusia.

Sekiranya diambil secara sederhana, peria katak boleh dijadikan sebagai sesuatu makanan yang sihat dan berkhasiat di dalam diet seharian.

Namun begitu, mengambil terlalu banyak peria katak dan pengambilan makanan tambahan peria katak boleh memberikan kesan buruk seperti cirit-birit, muntah dan sakit perut.

Peria katak juga tidak disarankan diambil oleh ibu mengandung kerana pengambilan secara perancangan panjang masih belum dikaji secara menyeluruh. Sekiranya ingin diambil sebagai makanan tambahan (supplement) perlu mendapatkan nasihat daripada doktor anda.

Khasiat Tumbuh-tumbuhan yang lain

Alam, M. A., Uddin, R., Subhan, N., Rahman, M. M., Jain, P., & Reza, H. M. (2015). Beneficial role of bitter melon supplementation in obesity and related complications in metabolic syndrome. Journal of lipids, 2015, 496169. Lee, S. H., Jeong, Y. S., Song, J., Hwang, K.-A., Noh, G. M., & Hwang, I. G. (2017). Phenolic acid, carotenoid composition, and antioxidant activity of bitter melon (Momordica charantia L.) at different maturation stages. International Journal of Food Properties, 20(sup3), S3078–S3087.


10 Khasiat Cuka Kurma Yang Anda Perlu tahu

Cuka kurma adalah sejenis makanan yang sudah banyak dijual di pasaran. Artikel ini akan membincangkan mengenai khasiat cuka kurma, kandungan nutrisi dan juga kompaun sihat dilam

Kurma adalah sejenis buah yang memang tidak dapat dinafikan lagi khasiatnya kepada kesihatan. Sejak dulu lagi, kurma telah pun diproses menjadi cuka kurma bagi mendapatkan khasiatnya yang maksimum.

Cuka kurma adalah sejenis cuka yang boleh didapati hasil daripada penampaian buah kurma untuk suatu jangka masa yang tertentu. Ia mempunyai warna yang sedikit gelap dan mempunyai rasa masam dan sedikit manis. Oleh itu, ia juga seringkali ditambah atau dimakan bersama madu bagi memberi rasa manis.

Tidak dinafikan, cuka kurma juga mempunyai pelbagai nutrisi. Kenyataan di bawah menunjukkan kandungan nutrisi yang ada di dalam cuka kurma.

Kalori: 60kcalKarbohidrat: 15gProtein: 0gLemak: 0g

Ini adalah kandungan bagi 1 sudu cuka kurma iaitu dalam 15g

Dapat dilihat bahawa satu sudu makan cuka kurma tidak mempunyai lemak dan protein. Majoriti kandungan cuka kurma juga terdiri daripada gula dan kandungannya yang tinggi gula ini juga menyebabkan ia sentiasa dijadikan sumber tenaga bagi melakukan aktiviti harian. Namun begitu, jumlahnya mungkin berbeza mengikut cara pembuatan dan syarikat yang menghasilkannya.

Kandungan Berkhasiat Dalam Cuka Kurma

Jadi, apakah yang membuatkan cuka kurma ini bagus? Cuka kurma mengandungi pelbagai komponen yang menjadikan ia berkhasiat kepada sesiapa yang mengamalkannya.

Antaranya, cuka kurma mengandungi pelbagai jenis antioksidan seperti karatenoid, polifenol, fenolik dan flavonoid yang boleh membantu badan melawan radikal bebas seterusnya boleh mencegah pelbagai jenis penyakit.

Cuka kurma juga mengandungi mineral seperti kalium yang bagus untuk fungsi badan. Selain itu, cuka kurma juya mengandungi asik asetik yang memberi rasa masam kepada cuka kurma.

Asid asetik atau juga dikenali sebagai asid cuka adalah satu komponen yang wajib ada di dalam setiap cuka. Ia memberikan rasa masam dan menambahkan aroma sesuatu cuka. Asid asetik ini juga boleh memberikan khasiat kesihatan kepada tubuh badan seperti sebagai antimikrobial yang boleh menghalang jangkitan.

10 Khasiat Cuka Kurma Kepada Kesihatan

Memandangkan cuka kurma mempunyai beberapa komponen yang penting untuk kesihatan, ia sekaligus memberi khasiat kepada kesihatan kita. Berikut adalah beberapa kebaikan cuka kurma kepada kesihatan:

1. Membantu menurunkan berat badan

Antara khasiat cuka kurma adalah ia boleh membantu menurunkan berat badan. Kajian yang dijalankan terhadap individu yang berlebihan berat badan telah mendapati bahawa pengambilan jus yang mengandungi cuka kurma dan bawang putih selama 10 minggu boleh menurunkan berat badan dan kandungan lemak di dalam badan.

Hal ini kerana kandungan asetik asid yang ada di dalam cuka kurma yang boleh membantu memberi rasa kenyang sekaligus menghalang pengambilan makanan yang berlebihan.

Oleh itu, dapat dilihat bahawa pengambilan cuka kurma boleh membantu mengurangkan selera makan dan mengurangkan rasa lapar seterusnya membantu dalam proses penurunan berat badan.

2. Mengawal paras gula dalam darah

Selain itu, cuka kurma juga boleh membantu mengawal paras gula dalam darah. Kajian yang dijalankan terhadap pesakit diabetes jenis 2 telah mendapati bahawa pengambilan 20mL cuka kurma setiap hari selama 10 minggu boleh membantu menambahbaik bacaan gula semasa berpuasa dan bacaan gula selama 3 bulan (HbA1c).

Kandungan asid asetik yang terdapat di dalam cuka kurma boleh membantu menghalang pencernaan gula dan mengurangkan penyerapan gula sekaligus menurunkan bacaan gula dalam darah.

Namun begitu, adalah diingatkan untuk memilih cuka kurma yang tidak mengandungi gula tambahan atau kurang dengan gula memandangkan pengambilan gula yang berlebihan juga boleh meningkatkan paras gula dalam darah bagi pesakit diabetes.

3. Menurunkan paras kolesterol

Di samping itu, cuka kurma juga boleh membantu untuk menurunkan paras kolesterol dalam darah. Kajian yang dijalankan terhadap individu yang mempunyai masalah tinggi kolesterol telah mendapati bahawa pengambilan 30mL cuka kurma setiap hari selama lapan minggu telah menurunkan paras jumlah kolesterol dan LDL kolesterol (kolesterol baik) di dalam individu tersebut.

Kajian itu juga mendapati bahawa pengambilan cuka kurma boleh meningkatkan bacaan HDL kolesterol (kolesterol baik). Hal ini kerana kandungan asid asetik yang terdapat di dalam cuka kurma yang boleh membantu menurunkan kadar kolesterol dalam darah.

Selain itu, cuka kurma juga mengandungi omega-3, polifenol dan karotenoid yang boleh juga membantu menghalang penyerapan kolesterol sekaligus menurunkan paras kolesterol dalam darah. Oleh itu, jelaslah bahawa cuka kurma bagus untuk individu yang mempunyai masalah tinggi kolesterol.

Keradangan adalah sejenis tindakbalas badan terhadap kecederaan, jangkitan kuman atau benda asing di mana keradangan yang berpanjangan di dalam badan boleh menyebabkan pelbagai jenis penyakit. Cuka kurma juga boleh membantu mencegah keradangan kerana sifatnya yang antiradang.

Kajian yang dijalankan telah mendapati bahawa pengambilan cuka kurma (30mL) selama lapan minggu boleh mengurangkan biomarker (penanda) keradangan dalam individu yang mempunyai masalah tinggi kolesterol.

Oleh itu, ini menunjukkan bahawa cuka kurma boleh mengurangkan keradangan sekaligus boleh  mencegah penyakit disebabkan keradangan seperti penyakit jantung, obesiti dan banyak lagi.

5. Mengurangkan risiko penyakit kardiovaskular

Cuka kurma juga berupaya mencegah atau mengurangkan risiko penyakit kardiovaskular seperti penyakit jantung dan strok. Kandungan asetik asid yang terdapat di dalam cuka ini mempunyai sifat perlindungan kardio yang boleh menghalang penyakit kardiovaskular.

Selain itu, sifatnya yang antiradang dan fungsinya yang boleh membantu menurunkan kolesterol juga boleh menghalang penyakit kardiovaskular. Kandungan kalium yang terdapat dalam cuka kurma juga boleh membantu menurunkan tekanan darah sekaligus mengurangkan risiko penyakit kardiovaskular.

Artikel Berkaitan: Punca Sakit Jantung dan Rawatan

Cuka kurma juga mempunyai aktiviti antimikrobial yang boleh membantu menentang mikroorganisma seterusnya menghalang pertumbuhan mikroorganisma tersebut yang boleh membawa kepada jangkitan.

Hal ini kerana cuka kurma rendah dengan pH dan mengandungi asid asetik yang sememangnya terbukti mempunyai aktiviti antimikrobial terhadap pelbagai jenis mikroorganisma. Kajian telah menunjukkan bahawa asid asetik mempunyai aktiviti antimikrobial terhadap Staphylococcus aureus, Escherichia coli, S.Typhimurium, Vibrio parahaemolyticus, Salmonella enteritidis, Bacillus cereus, dan Aeromonas hydrophila.

Oleh itu, aktiviti antimikrobial ini boleh membantu badan melawan jangkitan sekaligus boleh mencegah penyakit yang disebabkan mikroorganisma tersebut.

Memandangkan kurma kaya dengan antioksidan, cuka kurma juga tinggi dengan aktiviti antioksidan. Antara antioksidan yang boleh didapati di dalam kurma mahupun cuka kurma termasuklah polifenol, karatenoid, fenolik dan flavonoid.

Terdapat kajian yang menunjukkan bahawa cuka kurma merah mempunyai kandungan fenol dan aktiviti antioksidan yang lebih tinggi berbanding cuka kurma hitam yang mempunyai kandungan karatenoid yang lebih tinggi

. Oleh itu, jelaslah bahawa cuka kurma mengandungi aktiviti antioksidan boleh membantu badan melawan radikal bebas seterusnya mencegah oksidatif stres yang boleh menyebabkan kerosakan organ dan membawa kepada pelbagai jenis penyakit.

Di samping itu, cuka kurma juga berpotensi untuk mencegah kanser. Hal ini kerana cuka kurma mempunyai aktiviti antikarsinogenik yang boleh membantu mencegah kanser.

Ia juga bersifat antiradang dan mempunyai aktiviti antioksidan yang boleh membantu badan melawan keradangan dan radikal bebas yang boleh menyebabkan kanser.

9. Untuk kesihatan kulit

Selain itu, cuka kurma juga bagus untuk kesihatan kulit. Kandungan komponen antimikrobial, antioksidan dan asid organik seperti asid asetik yang terdapat di dalam cuka kurma boleh membantu memelihara dan mencantikkan kulit.

Cuka kurma juga boleh membantu menghalang dan melindungi kulit daripada sinaran UV yang boleh menyebabkan kemerahan dan bengkak. Di samping itu, cuka kurma juga telah digunakan secara tradisional untuk merawat luka terbakar atau keradangan.

10. Bagus untuk sistem pertahanan badan

Akhir sekali, cuka kurma juga bagus untuk sistem pertahanan badan atau juga dikenali sebagai sistem imun yang berfungsi untuk mempertahankan badan daripada serangan kuman dan benda asing.

Hal ini kerana cuka kurma mempunyai aktiviti antimikrobial dan antiradang yang boleh membantu untuk meningkatkan sistem pertahanan badan seterusnya boleh mencegah jangkitan penyakit.

Kesimpulannya, dapat dilihat cuka kurma mempunyai pelbagai khasiat untuk kesihatan. Cuka kurma boleh membantu dalam proses penurunan berat badan, berpotensi mengawal paras gula dan kolesterol dalam darah, menurunkan risiko penyakit kardiovaskular dan boleh mencegah kanser.

Cuka kurma juga mempunyai aktiviti antioksidan dan antimikrobial yang boleh membantu mencegah pelbagai jenis penyakit. Ia juga bagus untuk kesihatan kulit dan sistem pertahanan badan. Walaupun kajian sebelum ini menunjukkan keberkesanan cuka kurma untuk pelbagai jenis penyakit, namun adalah diingatkan bahawa cuka kurma tidak boleh menggantikan ubat sedia ada dan diambil sewenang-wenangnya tanpa permerhatian dan nasihat pakar perubatan atau pakar pemakanan.

Pengambilan cuka kurma sebagai supplemen tambahan bagi pesakit kronik (seperti pesakit buah pinggang, diabetes, jantung dan lain-lain) perlulah mendapatkan nasihat daripada pakar perubatan dan pakar pemakanan memandangkan ia juga mengandungi pelbagai komponen yang boleh memberi kesan buruk kepada kesihatan sekiranya diambil tanpa kawalan dan pemerhatian. Akhir kata, diharapkan artikel ini dapat memberi manfaat kepada pembaca mengenai khasiat cuka kurma.

Khasiat Makanan yang Lain

Lihat Khasiat Makanan Yang Lain Di sini

Adams, C. (2021). Date Vinegar Lowers Inflammation, Cholesterol, Blood Sugar | Journal of Plant Medicines. Plant Medicines. Ali, Z., Li, J., Zhang, Y., Naeem, N., Younas, S., & Javeed, F. (2020). Dates (Phoenix Dactylifera) and Date Vinegar: Preventive Role against Various Diseases and Related in Vivo Mechanisms. Food Reviews International, 00(00), 1–28. Ali, Z., Ma, H., Rashid, M. T., Ayim, I., & Wali, A. (2018). Reduction of body weight, body fat mass, and serum leptin levels by addition of new beverage in normal diet of obese subjects. Journal of Food Biochemistry, 42(5), 2–9. Ali, Z., Ma, H., Rashid, M. T., Wali, A., & Younas, S. (2019). Preliminary study to evaluate the phytochemicals and physiochemical properties in red and black date’s vinegar. Food Science and Nutrition, 7(6), 1976–1985. Ali, Z., Ma, H., Wali, A., Ayim, I., Rashid, M. T., & Younas, S. (2018). A double-blinded, randomized, placebo-controlled study evaluating the impact of dates vinegar consumption on blood biochemical and hematological parameters in patients with type 2 diabetes. Tropical Journal of Pharmaceutical Research, 17(12), 2463–2469. Ali, Z., Ma, H., Wali, A., Ayim, I., & Sharif, M. N. (2019). Daily date vinegar consumption improves hyperlipidemia, β-carotenoid and inflammatory biomarkers in mildly hypercholesterolemic adults. Journal of Herbal Medicine, 17–18(March).Mazlan. (2011). Amazing Benefits of Date Vinegar – RemedyGrove. Remedy Grove.


10 Khasiat Cuka Buah Tin Yang Anda Perlu Tahu

Cuka buah tin adalah sejenis makanan yang sudah banyak dijual di pasaran. Artikel ini akan membincangkan mengenai khasiat cuka buah tin, kandungan nutrisi dan kompaun sihat di dalamnya.

Buah tin adalah sejenis buah yang berasal daripada kawasan Asia Kecil dan kawasan Mediterranean seperti negara Turki. Buah tin biasanya dimakan segar ataupun dimakan dalam bentuk buah tin kering. Ia juga boleh diproses menjadi cuka buah tin.

Cuka buah tin adalah sejenis cuka yang boleh didapati hasil daripada peraman atau penampaian buah tin samada buah segar atau kering dalam suatu jangka masa yang lama. Ia mempunyai warna sedikit keperangan atau coklat dan bergantung kepada proses pembuatannya yang boleh menyebabkan warnanya bertukar menjadi sedikit gelap.

Cuka buah tin juga mempunyai rasa yang manis dan masam. Pada asasnya, cuka biasanya digunakan dalam masakan untuk dibuat acar atau digunakan sebagai penambah perasa dalam makanan.

Namun begitu, ia sekarang telah pun dikomersialkan secara meluas sebagai makan tambahan yang diminum untuk memberi khasiat kesihatan kepada tubuh badan.

Tidak dinafikan, cuka buah tin juga mempunyai pelbagai nutrisi yang baik. Di bawah ini menunjukkan kandungan nutrisi yang ada di dalam cuka buah tin dengan berat 100g.

Kalori: 15kcalKarbohidrat: 3gProtein: 0gLemak: 0gNatrium: 0g

Dapat dilihat bahawa cuka buah tin rendah dengan kalori dan tidak mempunyai lemak. Majoriti kandungan cuka buah tin juga terdiri daripada gula. Namun begitu, jumlahnya mungkin berbeza mengikut cara pembuatan dan syarikat yang menghasilkannya.

Kandungan Berkhasiat Dalam Cuka Buah Tin

Jadi, apakah yang membuatkan cuka buah tin ini bagus? Cuka buah tin mengandungi pelbagai komponen yang menjadikan ia berkhasiat kepada sesiapa yang mengamalkannya. Antaranya, cuka buah tin mengandungi asid organik seperti asid asetik yang mempunyai pelbagai kebaikan untuk badan.

Selain itu, ia juga mengandungi pelbagai kandungan antioksidan seperti fenolik dan flavonoid yang boleh membantu badan melawan radikal bebas. Di samping itu, cuka buah tin juga mengandungi mineral seperti kalium yang bagus untuk fungsi badan seperti untuk fungsi jantung.

10 Khasiat Cuka Buah Tin Kepada Kesihatan

Memandangkan cuka buah tin mempunyai beberapa komponen yang penting untuk kesihatan, ia sekaligus memberi khasiat kepada kesihatan kita. Berikut adalah beberapa kebaikan cuka buah tin kepada kesihatan:

1. Berpotensi mengawal paras gula dalam darah

Antara khasiat cuka buah tin adalah ia berpotensi untuk mengawal paras gula dalam darah. Hal ini kerana cuka buah tin mempunyai aktiviti antidiabetik yang boleh membantu menurunkan paras gula dalam darah seterusnya mencegah daripada berlakunya hiperglicaemik (paras gula tinggi dalam darah). Cuka boleh membantu meningkatkan sensitiviti insulin terhadap gula, seterusnya menghalang peningkatan paras gula dalam darah.

Namun begitu, adalah diingatkan untuk memilih cuka buah tin yang tidak mengandungi gula tambahan atau kurang dengan gula memandangkan pengambilan gula yang berlebihan juga boleh meningkatkan paras gula dalam darah.

2. Menurunkan paras kolesterol

Selain itu, cuka buah tin juga berpotensi untuk menurunkan paras kolesterol dalam darah. Kandungan antioksidan yang terdapat di dalam cuka buah tin boleh membantu menurunkan kolesterol dengan menghalang sel bertoksik yang boleh meningkatkan tahap kolesterol dalam darah yang seterusnya boleh menyebabkan penyumbatan salur darah.

3. Mengawal tekanan darah

Di samping itu, cuka buah tin juga berpotensi untuk mengawal tekanan darah. Hal ini kerana cuka buah tin juga mengandungi kandungan kalium yang boleh membantu menurunkan tekanan darah tinggi.

Kalium yang terdapat di dalam cuka buah tin berfungsi untuk mengawal otot jantung, menyebabkan salur darah mengembang, melancarkan aliran darah seterusnya menurunkan dan mengawal tekanan darah supaya menjadi normal.

Artikel berkaitan: Punca Darah Tinggi dan Rawatan

4. Mengurangkan risiko penyakit kardiovaskular

Selain itu, cuka buah tin juga boleh membantu menurunkan risiko terhadap penyakit kardiovaskular lain seperti penyakit jantung dan strok.

Fungsinya yang boleh membantu mengawal paras gula dan kolesterol dalam darah serta boleh menurunkan tekanan darah memainkan peranan yang penting bagi mengurangkan risiko penyakit kardiovaskular.

Artikel Berkaitan: Punca Sakit Jantung dan Rawatan

Aktiviti antimikrobial adalah aktiviti penting yang menentang mikroorganisma seterusnya menghalang pertumbuhan mikroorganisma tersebut seperti bakteria dan kulat yang boleh membawa kepada jangkitan. Oleh itu, aktiviti ini penting bagi merawat atau mencegah jangkitan.

Terdapat kajian yang telah menunjukkan bahawa cuka buah tin mempunyai aktiviti antimikrobial terhadap pelbagai mikroorganisma termasuklah terhadap Bacillus subtilis, Enterococcus faecalis, Escherichia coli, Listeria monocytogenes, Salmonella typhimurium dan Staphylococcus aureus.

Kajian itu juga menunjukkan bahawa cuka buah tin yang mempunyai kadar keasidan dan kandungan antioksidan yang paling tinggi mempunyai aktiviti antimikrobial yang yang paling kuat terhadap mikroorganisma tersebut. Ini menunjukkan bahawa aktiviti antimikrobial di dalam cuka buah tin adalah berkait rapat dengan kandungan antioksidannya dan kadar keasidannya.

Oleh itu, jelaslah bahawa cuka buah tin mempunyai aktiviti antimikrobial yang boleh membantu badan melawan jangkitan sekaligus boleh mencegah penyakit.

Cuka buah tin juga mempunyai aktiviti antioksidan yang tinggi. Hal ini kerana ia mempunyai pelbagai jenis antioksidan seperti  fenolik dan flavonoid. Terdapat kajian telah menunjukkan bahawa cuka buah tin mempunyai aktiviti antioksidan yang berkait rapat dengan jumlah fenolik dan flavonoid yang terdapat di dalam cuka tersebut.

Oleh itu, hal ini menunjukkan bahawa  cuka buah tin boleh membantu badan melawan radikal bebas seterusnya mencegah oksidatif stres yang boleh menyebabkan pelbagai jenis penyakit.

Cuka buah tin juga berpotensi untuk mencegah kanser. Cuka buah tin mempunyai aktiviti antikarsinogenik yang boleh membantu mencegah kanser. Ia juga mempunyai aktiviti antioksidan yang boleh membantu badan melawan radikal bebas yang boleh menyebabkan kanser.

8. Membantu menurunkan berat badan

Di samping itu, cuka buah tin juga boleh membantu menurunkan berat badan. Cuka buah tin terdiri daripada keluarga cuka seperti cuka-cuka yang lain yang mempunyai aktiviti antiobesiti yang boleh membantu menurunkan berat badan.

Cuka buah tin ini juga bagus digunakan di dalam salad sebagai kuah atau perasa sebagai pengganti mentega atau mayonais yang sememangnya tinggi dengan lemak. Oleh itu, ini menunjukkan bahawa cuka tin boleh membantu dalam proses penurunan berat badan.

9. Untuk kesihatan kulit

Selain itu, cuka buah tin juga bagus untuk kesihatan kulit. Kandungan komponen antimikrobial, antioksidan dan asid organik seperti asid asetik yang terdapat di dalam cuka buah tin boleh membantu memelihara dan mencantikkan kulit. Oleh itu, pengambilan cuka buah tin juga bagus untuk membantu mengurangkan masalah penuaan.

10. Bagus untuk sistem penghadaman

Selain itu, cuka buah tin juga bagus untuk sistem penghadaman. Hal ini kerana cuka mengandungi probiotik yang telah dihasilkan semasa proses penampaian bagi menghasilkan cuka.

Probiotik atau lebih dikenali sebagai bakteria baik memainkan peranan yang penting bagi membantu penghadaman makanan dan mengekalkan kesihatan usus seterusnya memastikan kesihatan sistem penghadaman yang baik.

Kesimpulannya, dapat dilihat cuka buah tin mempunyai pelbagai khasiat untuk kesihatan. Cuka buah tin berpotensi mengawal paras gula dan kolesterol dalam darah, mengawal tekanan darah, mencegah kanser dan boleh membantu dalam proses penurunan berat badan.

Cuka buah tin juga mempunyai aktiviti antioksidan dan antimikrobial yang boleh membantu mencegah pelbagai jenis penyakit. Ia juga bagus untuk kesihatan kulit dan sistem penghadaman badan serta boleh membantu merawat masalah kekejangan otot.

Walaubagaimana, pemakanan cuka buah tin sebagai supplemen tambahan bagi pesakit kronik (seperti pesakit buah pinggang, diabetes, jantung dan lain-lain) perlulah mendapatkan nasihat daripada pakar perubatan dan pakar pemakanan memandangkan ia mengandungi pelbagai komponen yang juga boleh memberi kesan buruk kepada kesihatan sekiranya diambil tanpa kawalan dan pemerhatian. Akhir kata, diharapkan artikel ini dapat memberi manfaat kepada pembaca mengenai khasiat cuka buah tin.

Khasiat Makanan yang Lain

Eat this Much. (2021). Fig Balsamic Vinegar Nutrition Facts – Eat This Much. Eat This Much. Ilkin, Y. S. (2013). Microbiological and chemical properties of fig vinegar produced in Turkey. African Journal of Microbiology Research, 7(20), 2332–2338. Kılıç, G., & Şengün, İ. Y. (2021). Fig Vinegar as an Antioxidant and Antimicrobial Agent. Turkish Journal of Agriculture – Food Science and Technology, 9(4), 822–828. Olsen, N. (2018). 10 best health benefits of balsamic vinegar. Medical News Today. Panetta, C. J., Jonk, Y. C., & Shapiro, A. C. (2013). Prospective randomized clinical trial evaluating the impact of vinegar on lipids in non-diabetics. World Journal of Cardiovascular Diseases, 03(02), 191–196. Wilson, D. R. (2019). 7 Balsamic Vinegar Health Benefits for Weight Loss, Skin, and More. Healthline.


10 Khasiat Madu Tualang Pada Kesihatan

Apakah khasiat madu tualang pada kesihatan? Artikel ini akan membincangkan beberapa khasiat madu tualang, kandungan nutrisi dan kompaun sihat di dalamnya

Madu ialah salah satu sumber makanan yang dikatakan mempunyai 1001 khasiat sehingga disebut dalam kitab Al-Quran tentang kebaikannya. Madu dihasilkan oleh sekumpulan lebah di dalam sarang mereka. Antara madu yang berkualiti tinggi ialah madu tualang iaitu madu yang dihasilkan oleh lebah tualang atau nama saintifiknya Apis dorsata.

Lebah spesies ini banyak berkoloni di Kawasan Asia Tenggara sehingga ke selatan India. Sarangnya bersifat terbuka dan dibina jauh dari tanah, kebiasaannya diatas pokok yang tinggi. Di Malaysia, madu tualang ini dikutip oleh pengumpul madu di kawasan sekitar hutan tropika.

Madu tualang ini dijual secara komersial dan meluas di negara kita oleh kerana khasiatnya terhadap kesihatan. Ia dikatakan baik untuk kesihatan fizikal dalaman dan luaran berdasarkan kandungan nutrisinya yang tinggi. Kandungan nutrisi bagi 100g Madu Tualang ada:

Kalori: 315KcalKarbohidrat: 75gProtein: 3.6–6.6gLemak: 0gSerat: 0gKalsium: 76.4–165.1mgZat besi: 11.17–128.13mgKalium: 976.9–1576.4mgZink: 2.28–13.20mgMagnesium: 35.03–71.04mg

Apa yang membuatkan madu tualang dikatakan berkhasiat? Madu tualang mengandungi beberapa kandungan yang sangat diperlukan pada tubuh badan dan dapat meningkatkan kesihatan secara keseluruhan. Antara kandungan tersebut adalah:

Mineral yang terkandung dalam petai adalah seperti kalium, zink, kalsium dan banyak lagi. Jika dilihat pada kandungan nutrisi petai, ternyata sumber-sumber mineral ini agak tinggi terutamanya kalium dan kalsium.

Kalium adalah mineral yang penting dalam penjagaan jantung dan kesihatan kardiovaskular. Ia juga bertindak sebagai komponen anti-hypertensi, iaitu merendah dan mengawal tekanan darah serta mengawal pergerakan otot. Kalsium berfungsi dalam penjagaan kesihatan dan meningkatkan ketumpatan tulang untuk menampung pergerakan badan.

Kompoun bioaktif selalunya berada pada tumbuhan. Menurut kajian, kompaun bioaktif ini berperanan sebagai anti-hipertensi, antioksida, anti-kanser dan banyak lagi. Pendek kata, ia mampu memberi impak positif pada penjagaan kesihatan secara menyeluruh. Antara kompaun bioaktif yang terdapat pada madu tualang ialah asid fenolik terdiri daripada asid benzoik, hyacinthin, catechin, kaempferol, naringenin dan luteolin.

Memandangkan madu tualang mengandungi beberapa komponen penting pada kesihatan, ia sekali gus memberi khasiat dan impak positif pada keseluruhan tubuh badan. Antara khasiat madu tualang yang dapat dirungkaikan adalah:

Kajian menunjukkan sifat antimikrobial pada madu tualang dapat menghalang pertumbuhan beberapa bakteria bergram negative seperti Staphylococcus aureus, Streptococcus agalactiae, Streptococcus anginosus, dan Eschericia coli.

Memandangkan madu tualang dapat menghalang pertumbuhan bakteria, maka ia efektif untuk mengurangkan risiko jangkitan penyakit. Sebagai contoh, Staphylococcus aureus mudah menjangkiti individu melalui sentuhan dan titisan air di udara yang boleh mengakibatkan pneumonia serta keradangan tulang (osteomyeolitis).

Kandungan phenolic dan flavonoids dalam madu tualang adalah yang tertinggi berbanding madu-madu lain di Malaysia. Phenolic dan flavonoids adalah sumber antioksida yang baik untuk melawan radikal bebas yang berpunca daripada pencemaran, cahaya matahari dan bahan kimia Aktiviti antioksida ini dapat melindungi sel dan tubuh badan daripada kerosakan.

3. Membantu dalam penyembuhan luka

Banyak kajian telah dilakukan untuk mengkaji keberkesanan madu tualang terhadap penyembuhan luka. Keberkesanannya terbukti pada luka separa tebal dan tebal. Menurut kajian ini, madu tualang menunjukkan kesan baik sama seperti ‘dressing’ luka yang digunakan dalam perawatan di pusat perubatan untuk kesan terbakar iaitu dari segi keluasan luka dan tempoh masa penyembuhan.

Ia juga melambatkan infeksi bakteria dalam luka terutamanya bagi pesakit kencing manis.

4. Baik untuk penjagaan kesuburan

Tidak banyak lagi kajian madu tualang terhadap manusia untuk membuktikan keberkesanannya terhadap kesuburan. Tetapi, dalam beberapa kajian yang telah dijalankan, madu tualang dikatakan dapat meningkatkan kuantiti sperma dan meningkatkan beberapa hormone wanita.

5. Mengawal paras gula darah

Rasa madu tualang yang manis dan ia juga dikategorikan sebagai gula, pastinya akan memberi impak negatif pada kawalan gula darah bagi pesakit kencing manis. Walau bagaimanapun, sesetengah madu mempunyai kebaikan dalam penjagaan diabetik.

Madu tinggi dengan fruktosa berbanding sukrosa, maka ia sedikit sebanyak tidak terlalu cepat meningkatkan paras glukosa darah. Walaupun ia dikatakan mempunyai kesan positif, pengambilan yang berlebihan boleh menyebabkan kerintangan insulin.

6. Menurunkan paras kolesterol dan lemak

Kolesterol dihasilkan sebanyak 70% dalam badan kita dan selebihnya ia datang daripada sumber makanan. Umum mengetahui, kolesterol terbahagi kepada dua iaitu LDL (kolesterol jahat) dan HDL (kolesterol baik).

Madu tualang dikatakan dapat menurunkan paras LDL dan juga trigliserida iaitu lemak ringkas yang merupakan salah satu faktor yang penyakit kardiovaskular seperti serangan jantung dan strok.

Artikel Berkaitan: Punca Kolesterol tinggi dan Rawatan

7. Bertindak sebagai anti-radang

Madu tualang merupakan alternatif rawatan yang telah digunakan sejak zama dahulu kala. Memandangkan kesan perawatannya terbukti dalam menyembuhkan luka, ia juga mempunyai manfaat dari segi mengurangkan keradangan.

Madu tualang ini juga dikatakan dapat melindungi daripada sinaran UV yang dapat mendorong kepada keradangan dan kerosakan DNA pada sel badan.

Madu tualang yang kaya dengan bahan antioksida seperti vitamin dan kompaun bioaktif berpotensi untuk memelihara kesihatan sel dan bertindak untuk menghalang pembentukan sel tidak normal seperti kanser.

Menurut kajian, kandungan flavonoids iaitu salah satu bahan antioksida dalam madu tualang mempunyai fungsi yang paling utama dalam mengurangkan risiko tumor dan pembiakan sel abnormal kanser.

9. Penjagaan kecantikan kulit

Memandangkan madu tualang mengandungi kompaun biokatif seperti flavanoid, ini menjadikan madu tualang sebagai salah satu buah yang kaya dengan bahan antioksida yang menjadi factor pelindung kepada sel dan tisu kulit.

Bahan antioksida ini juga bertanggungjawab dalam membantu pengekalan kolagen yang menjadi penyokong struktur kulit. Lebih banyak kolagen, lebih baik struktur kulit kita ini sekali gus dapat melambatkan penuaan dan menjadi kulit nampak lebih licin serta berseri.

10. Mengawal tekanan darah

Madu tualang juga berfungsi dalam penjagaan kesihatan jantung kerana ia dapat mengawal tekanan darah. Kandungan mineral seperti kalium yang tinggi dapat mempunyai fungsi dalam pengawalan tekanan darah dengan melancarkan perjalanan darah, membantu relaksasi otot dan merendahkan kesan sodium. Memandangkan kandungan sodium dalam madu tualang amat rendah, maka kesan antihipertensi lebih ketara.

Madu adalah sumber makanan yang terbukti dengan pelbagai manfaat terhadap kesihatan. Ia juga merupakan sunnah yang diamalkan oleh Rasulullah S.A.W untuk penjagaan kesihatan. Walau bagaimanapun, makanlah secara sederhana. Pemakanan yang berlebihan termasuklah madu juga mampu memberi mudarat jika diambil berlebihan.

Khasiat Makanan yang lain

Ahmed, S., & Othman, N.H. (2013) Review of the medicinal effects of Tualang Honey and a comparison with Manuka Honey. Journal of Medical Science, 20, 6–13.Devasvaran, K., & Yong, Y. K. (2016) Anti-inflammatory and wound healing properties of Malaysia Tualang honey. Curr. Sci, 110, 47–51Hamad, M. Z., Alfarisi, H. (2017) Tualang Honey: Composition, physiochemical properties and clinical importance. International Research Journal of Pharmacy, 8(9), 1-5Mohd Kamal, D. A., Ibrahim, S. F., Kamal, H. Mohd Kashim, M. I. A., & Mokhtar, M. H. (2021). Physicochemical and medicinal properties of Tualang, Gelam and Kelulut Honeys: A comprehensive review. Nutrients, 13(1), 197